Mateyu Edwɛkpa 18:1-35\nMɔɔ le kpole kpalɛ wɔ Belemgbunlililɛ ne anu la (1-6)\nKɛzi bɛnyia adiema bie la (15-20)\nAkɛlɛ amumuyɛ ne anwo ndonwo ne (21-35)\n18 Mekɛ ne anu, ɛdoavolɛma ne rale Gyisɛse anwo ɛkɛ na bɛbizale ye kɛ: “Nwane a le kpole kpalɛ wɔ anwuma Belemgbunlililɛ ne anu a?”+ 2 Yemɔti ɔvɛlɛle kakula ekyi bie na ɔvale ye ɔziele bɛ avinli 3 na ɔhanle kɛ: “Nɔhalɛ nu meka meahile bɛ, kyesɛ bɛkakyi na bɛyɛ kɛ ngakula la,+ anrɛɛ bɛnrɛhɔ anwuma Belemgbunlililɛ ne anu ɛlɛ.+ 4 Yemɔti, awie biala mɔɔ ɔbabɛlɛ ɔ nwo aze kɛ kakula ekyi ɛhye la, yemɔ a ɔle kpole kpalɛ wɔ anwuma Belemgbunlililɛ ne anu a;+ 5 na awie biala mɔɔ kɛlie kakula ekyi zɛhae ko wɔ me duma nu la, ɛlie medame noko. 6 Noko awie ko biala mɔɔ kɛmaa ngakula ɛhye mɔ mɔɔ lɛ diedi wɔ me nu la anu ko kɛgyakyi ye diedi nu la, ɔle kpalɛ kɛ anrɛɛ bɛkɛva ɛdibolɛ mɔɔ asoaso twe la bɛkɛhenda ɔ kɔme na bɛkɛhɔdo ye nyevile kunlu.+ 7 “Ewiade ne gyakɔ ɔlua azedolɛ bolɛ ti! Nɔhalɛ nu, kɛ ɔde ye biala la, azedolɛ bolɛ bara, noko sonla mɔɔ azedolɛ bolɛ kɛlua ɔ nwo zo kɛra la, ye gyakɔ! 8 Yemɔti saa ɛ sa anzɛɛ ɛ gyakɛ a ɛlɛmaa wɔayɛ ɛtane a, pɛ ye to ye lɔ.+ Ɔle kpalɛ kɛ ɛkɛyɛ wuliravolɛ anzɛɛ ɛ gyakɛ kɛha ko na ɛkɛhɔ ngoane nu tɛla kɛ ɛ sa nwiɔ anzɛɛ ɛ gyakɛ nwiɔ na bɛkɛvuandi wɔ bɛkɛdo senle ne mɔɔ ɛnnu ɛlɛ la anu.+ 9 Bieko, saa ɛ nye a ɛlɛmaa wɔayɛ ɛtane a, tu ye to ye lɔ. Ɔle kpalɛ kɛ ɛ nye ko na ɛkɛhɔ ngoane nu tɛla kɛ ɛ nye nwiɔ na bɛkɛvuandi wɔ bɛkɛdo Gehenna*+ senle nu. 10 Bɛnlea na bɛambu ngakula ɛhye mɔ anu ko kɛ ɔle mgbane, ɔluakɛ meka meahile bɛ kɛ, bɛ anwumabɔvolɛma mɔɔ wɔ anwuma la nwu me Ze mɔɔ wɔ anwuma la anyunlu dahuu.+ 11 * —— 12 “Kɛzi bɛdwenle nwo ɛ? Saa awie lɛ mboane 100 na nuhua ko minli a,+ asoo ɔnrɛgyakyi 99 ne wɔ awoka ne mɔ azo na ɔnrɛhɔkpondɛ ko ne mɔɔ ɛminli la ɔ?+ 13 Na saa ɔnwu ye a, meka meahile bɛ kɛ, ɔdi fɛlɛko kpole wɔ nwo ɔtɛla 99 ne mɔɔ bɛamminli la. 14 Zɔhane ala noko a me* Ze mɔɔ wɔ anwuma la anye ɛnlie nwo kɛ ngakula ɛhye mɔ anu ko bɔbɔ kɛminli a.+ 15 “Bieko, saa ɛ diema yɛ wɔ ɛtane a, kɔ na ɛ nee ye bɛ mu nwiɔ ala bɛhɔha na maa ɔnwu ye nvonleɛ ne.*+ Saa ɔtie wɔ a, wɔnyia ɛ diema.+ 16 Noko saa yeandie wɔ a, fa sonla ko anzɛɛ menli nwiɔ boka ɛ nwo, amaa edwɛkɛ biala agyinla alasevolɛ nwiɔ anzɛɛ nsa daselɛlilɛ zo.+ 17 Saa yeandie bɛ a, ka kile asafo ne. Saa yeandie asafo ne noko a, bu ye kɛ ɔle maanle maanle ne anu sonla+ nee adwuledievolɛ.+ 18 “Nɔhalɛ nu meka meahile bɛ kɛ, debie biala mɔɔ bɛkɛkyekye ye wɔ azɛlɛ ye azo la ɛnee bɛkyekye ye wɔ anwuma, yɛɛ debie biala mɔɔ bɛkɛtulu ye wɔ azɛlɛ ye azo la ɛnee bɛtulu ye wɔ anwuma. 19 Nɔhalɛ nu, eza meka meahile bɛ, saa bɛ nuhua nwiɔ kponle zo wɔ azɛlɛ ye azo kɛ bɛbabiza debie mɔɔ anwo hyia la a, me Ze mɔɔ wɔ anwuma la kɛyɛ kɛmaa bɛ.+ 20 Na ɛleka mɔɔ menli nwiɔ anzɛɛ nsa kɛyia nu wɔ me duma nu la,+ ɛnee mewɔ bɛ avinli.” 21 Akee Pita rabizale ye kɛ: “Awulae, fane nyɛ a me diema fo me a menva mengyɛ ye a? Ɔhɔdwu fane nsuu ɔ?” 22 Gyisɛse buale ye kɛ: “Meka meahile wɔ kɛ, tɛ fane nsuu, emomu, ɔhɔdwu fane 77.+ 23 “Ɛhye ati a anwuma Belemgbunlililɛ ne le kɛ belemgbunli bie mɔɔ ɛnee kpondɛ kɛ ɔ nee ye ngɛkɛlɛ bu mgbonda la. 24 Mekɛ mɔɔ bɛhɔle mgbondabulɛ ne azo la, bɛvale nrenyia bie mɔɔ tua ye talɛnte 10,000* la bɛrale. 25 Noko kɛmɔ ɔnlɛ mɔɔ ɔfa yeadua kakɛ ne la ati, ɔ menle ne hanle kɛ bɛdɔne ye nee ɔ ye nee ɔ mra nee ninyɛne mɔɔ ɔlɛ la kɔsɔɔti bɛva bɛdua kakɛ ne.+ 26 Yemɔti akɛlɛ ne hotole* na ɔzɛlɛle ye kɛ, ‘Nyia me nwo abotane na mebadua ɔ muala meamaa wɔ.’ 27 Alɔbɔlɛ hanle akɛlɛ ne amenle ne maanle ɔgyakyile ye na ɔvale ye kakɛ ne ɔhyɛle ye.+ 28 Noko mɔɔ akɛlɛ zɔhane vindele la, ɔnwunle ɔ gɔnwo akɛlɛ ko mɔɔ tua ye kakɛ denale 100* la, ɔzɔle ye na ɔmianle ɔ komenzia, ɔhanle kɛ, ‘Tua kakɛ mɔɔ ɛtua me la amuala.’ 29 Yemɔti ɔ gɔnwo akɛlɛ ne hotole na ɔzɛlɛle ye kɛ, ‘Nyia me nwo abotane na mebadua meamaa wɔ.’ 30 Noko yeamkponle, ɔvale ye ɔhɔdole efiade kɔkpula kɛ ɔkɛdua kakɛ ne. 31 Mɔɔ ɔ gɔnwo ngɛkɛlɛ ne mɔ nwunle mɔɔ ɛzi la, nyane kpole hanle bɛ, na bɛhɔhanle mɔɔ ɛzi la amuala bɛhilele bɛ menle ne. 32 Akee ɔ menle ne vɛlɛle ye na ɔzele ye kɛ: ‘Akɛlɛ amumuyɛ, mekɛ mɔɔ ɛbodole me la, menvale wɔ kakɛ ne amuala mengyɛle wɔ. 33 Asoo anrɛɛ ɔnle kɛ ɛse ɛ gɔnwo akɛlɛ ne anwunvɔne kɛ mɔɔ menzele wɔ anwunvɔne la ɔ?’+ 34 Akee ɔ menle ne vale ɛya, ɔmaanle efiade sinzavolɛma hɔdole ye efiade kɔkpula kɛ ɔkɛdua ye kakɛ ne amuala la. 35 Saa bɛ nuhua ko biala anvi ye ahonle nu anva ɔ diema ɛtane angyɛ ye a,+ zɔhane ala a me Ze mɔɔ wɔ anwuma la noko bayɛ bɛ a.”+\n^ Dwɛtɛ fufule talɛnte 10,000 le denale 60,000,000. Nea Mok. B14.\n^ Anzɛɛ “bɔle ɔ ti aze.”


Ɛzɛdɔso 26 | Yintanɛte Zo Baebolo | Ewiade Fofolɛ Ngilebɛbo\nƐdanlɛsua ne (1-37)\nNdanlɛ ne mɔ (1-14)\nFelɛmo nee adiabo ne mɔ (15-30)\nMgbɛnudanlɛ nee anlenkɛnudanlɛ ne (31-37)\n26 “Fa lenen nyɛma kpalɛ, nyɛma buluwu, boane enrinli buluwu nee kɔkɔlɛ afonla yɛɛ ɛdanlɛ kɔkɔlɛ nwo ɛdanlɛ bulu na fa yɛ ɛdanlɛsua ne.+ Maa bɛnwo+ kyɛlɔbe+ bɛgua nu. 2 Ɛdanlɛ ko biala tendenle bayɛ kubit* 28 yɛɛ ye tɛtɛlɛ bayɛ kubit 4. Ɔwɔ kɛ ndanlɛ ne mɔ amuala mgbole sɛ.+ 3 Fa ndanlɛ nnu bɔ nu maa ɔyɛ ko, na fa nnu ne noko bɔ nu maa ɔyɛ ko. 4 Fa nyɛma buluwu bobɔ ahotosalɛ kendɛhenda ɛdanlɛ ne mɔɔ wɔha wɔbɔ nu la ko anloa, na yɛ zɔhane ala wɔ ko ne noko anloa wɔ ye awieleɛ wɔ ɛleka mɔɔ bɛbayia zo la. 5 Ɛbayɛ ahotosalɛ 50 wɔ ɛdanlɛ ko anloa, yɛɛ ahotosalɛ 50 wɔ ko ne noko anloa amaa bɛ nye abɔ zo wɔ ɛleka mɔɔ bɛbayia zo la. 6 Ɛbava nvutuke wɔayɛ nzosɔnu 50 wɔava wɔasosɔ ndanlɛ nwiɔ ne anu amaa ɛdanlɛsua ne abɔ nu ayɛ ko.+ 7 “Eza ɛbava abɔnkye enrinli wɔanwo ndanlɛ+ wɔaheda ɛdanlɛsua ne azo. Ɛbanwo ndanlɛ 11.+ 8 Ɛdanlɛ ko biala tendenle bayɛ kubit 30 yɛɛ ye tɛtɛlɛ bayɛ kubit 4. Ɔwɔ kɛ ɛdanlɛ 11 ne amuala mgbole sɛ. 9 Ɛbava ndanlɛ nnu wɔabɔ nu wɔayɛ ye ko, na wɔava nsia ne noko wɔabɔ nu wɔayɛ ye ko. Ɛbabu ɛdanlɛ ne mɔɔ tɔ zo nsia la anu wɔagua ɛdanlɛsua ne anyunlu. 10 Ɛbayɛ ahotosalɛ 50 wɔ ndanlɛ ne mɔɔ wɔha wɔbɔ nu la ko anloa wɔ ye awieleɛ, na wɔayɛ 50 wɔ ko ne noko anloa wɔ ɛleka mɔɔ bɛbayia zo la. 11 Ɛbayɛ kɔbele nzosɔnu 50 wɔava wɔawulowula ahotosalɛ ne mɔ anu wɔamaa ndanlɛ ne mɔ abɔ nu ayɛ ko. 12 Ɛdanlɛ ne mɔɔ baha la bahendɛhenda nwolɛ. Ɛdanlɛ ne foa ko ne mɔɔ ɛha la bahenda ɛdanlɛsua ne anzi. 13 Ɛdanlɛ ne mɔɔ baha la kubit ko bahenda ɛdanlɛsua ne foa ko na kubit ko noko ahenda ye foa ko amaa yeaheda nwolɛ amuala. 14 “Eza ɛbava boane nyinli nwoma mɔɔ bɛwula ye kɔkɔlɛ la wɔaheda zolɛ na wɔava nane nwoma*+ noko wɔagua zolɛ. 15 “Ɛbava akasea baka wɔayɛ ɛdanlɛsua ne felɛmo ne mɔ+ wɔagyinlegyinla bɛ senze.+ 16 Felɛmo ko biala tendenle bayɛ kubit bulu yɛɛ ye tɛtɛlɛ bayɛ kubit ko nee foa. 17 Felɛmo ko biala lɛ ɔ sa nwiɔ mɔɔ betɛbeta nwo. Kɛ ɔwɔ kɛ ɛyɛ ɛdanlɛsua ne felɛmo ne mɔ amuala la ɛne. 18 Ɛbayɛ felɛmo 20 wɔ ɛdanlɛsua ne nyiakɛ. 19 “Ɛbayɛ dwɛtɛ fufule adiabo 40+ wɔ felɛmo 20 ne abo: felɛmo ko nee ɔ sa nwiɔ ne mɔɔ betɛbeta ye la adiabo nwiɔ, yɛɛ felɛmo ko biala mɔɔ ɛha la nee ɔ sa nwiɔ ne mɔɔ betɛbeta ye la adiabo nwiɔ.+ 20 Ɛbayɛ felɛmo 20 noko wɔ ɛdanlɛsua ne sɔlɔ 21 na fa dwɛtɛ fufule yɛ adiabo 40 maa bɛ, felɛmo ko adiabo nwiɔ, yɛɛ felɛmo ko biala mɔɔ ɛha la adiabo nwiɔ. 22 Ɛbayɛ felɛmo nsia wɔ ɛdanlɛsua ne anzi adɔleɛ.+ 23 Ɛbayɛ felɛmo nwiɔ wɔaziezie ɛdanlɛsua ne anzi mgbɛnezo nwiɔ ne. 24 Ɔwɔ kɛ ɛbɔ felɛmo ɛhye mɔ nwolɛ nwiɔ, ɔvi ɔ bo kɔdwu anwuma wɔ ngɛba ne mɔɔ limoa la azo. Kɛ ɔwɔ kɛ ɛyɛ felɛmo nwiɔ ne mɔɔ ɛbaziezie ye wɔ mgbɛnezo ɛkɛ ne la ɛne. 25 Ɔwɔ kɛ ɛyɛ felɛmo mɔtwɛ nee bɛ dwɛtɛ fufule adiabo 16, felɛmo ko adiabo nwiɔ yɛɛ felɛmo ko biala mɔɔ ɛha la adiabo nwiɔ. 26 “Ɛbava akasea mbaka wɔayɛ meɛbeanu, ɛbayɛ nnu wɔabeɛbea felɛmo ne mɔ mɔɔ wɔ ɛdanlɛsua ne foa ko la anu,+ 27 yɛɛ ɛbayɛ nnu wɔabeɛbea felɛmo ne mɔ mɔɔ wɔ ɛdanlɛsua ne foa ko la anu, na wɔayɛ nnu wɔabeɛbea felɛmo ne mɔ mɔɔ wɔ ɛdanlɛsua ne anzi adɔleɛ la anu. 28 Ɔwɔ kɛ baka ne mɔɔ bea avinli na ɔsɔ felɛmo ne mɔ la fi ɔ ti kɔdwu ɔ ti. 29 “Ɛbaholo nvutuke wɔagua felɛmo ne mɔ anwo,+ na wɔayɛ nvutuke ngɛba wɔ nwolɛ mɔɔ bɛbava meɛbeanu ne mɔ bɛawulowula nu la, na kolo nvutuke gua meɛbeanu ne mɔ anwo. 30 Si ɛdanlɛsua ne kɛ mɔɔ menvale nwolɛ neazo mengilele wɔ wɔ boka ne azo la.+ 31 “Fa nyɛma buluwu, boane enrinli buluwu nee kɔkɔlɛ afonla, ɛdanlɛ kɔkɔlɛ nee lenen nyɛma kpalɛ yɛ mgbɛnudanlɛ.+ Maa bɛnwo kyɛlɔbe bɛgua nu. 32 Ɛbava wɔahenda mpila nna mɔɔ bɛva akasea bɛyɛ na bɛholo nvutuke bɛgua nwo la azo. Ɛbava nvutuke wɔayɛ bɛ nzosɔnu ne mɔ. Ɛbava mpila ne mɔ wɔaziezie dwɛtɛ fufule adiabo nna azo. 33 Ɛbava nzosɔnu ne mɔ wɔasosɔ mgbɛnudanlɛ ne wɔahenda ye na wɔava Daselɛlilɛ ɛlɛka ne+ wɔazie mgbɛnudanlɛ ne anzi. Mgbɛnudanlɛ ne bahyɛ Nwuanzanwuanza Ɛleka ne+ nee Nwuanzanwuanza Nu Nwuanzaanwu* Ɛleka ne anu.+ 34 Fa tile ne keda Daselɛlilɛ ɛlɛka ne azo wɔ Nwuanzanwuanza Nu Nwuanzaanwu Ɛleka ne. 35 “Ɛbava ɛkponle ne wɔazie mgbɛnudanlɛ ne anyunlu, na kɛnlaneɛbaka ne+ nee ɛkponle ne anye abɔ zo wɔ ɛzonlenlɛsua ne nyiakɛ; ɛbava ɛkponle ne wɔazie ye sɔlɔ. 36 Fa nyɛma buluwu, boane enrinli buluwu nee kɔkɔlɛ afonla, ɛdanlɛ kɔkɔlɛ nee lenen nyɛma kpalɛ nwo ɛdanlɛ* kenda ɛdanlɛsua anlenkɛ ne anyunlu.+ 37 Ɛbava akasea wɔayɛ mpila nnu na wɔaholo nvutuke wɔagua nwo na wɔava ɛdanlɛ* ne wɔahenda nwolɛ. Fa nvutuke yɛ bɛ nzosɔnu ne mɔ, na yɛ kɔbele adiabo nnu na fa siezie zolɛ.


Edwɛne 89 | Yintanɛte Zo Baebolo | Ewiade Fofolɛ Ngilebɛbo\nMebado Gyihova ɛlɔlɛ kpundii ne anwo edwɛne\nƆ nee Devidi ngyekyeleɛ ne (3)\nDevidi ara ne badɛnla ɛkɛ ne dahuu (4)\nMɔɔ Nyamenle ɛkpokpa ye la fɛlɛ Ye me “Papa” (26)\nDevidi ngyekyeleɛ ne le nɔhalɛ bɔkɔɔ (34-37)\nSonla ɛnrɛhola ɛnrɛnriandi Nla (48)\nMasekele.* Ɛzelaenli Yitan+ edwɛne. 89 Mebado Gyihova ɛlɔlɛ kpundii ne mɔɔ ɔda ye ali la anwo edwɛne dahuu. Mebava me nloa meaha wɔ nɔhalɛlilɛ ne anwo edwɛkɛ meahile awolɛndoazo kɔsɔɔti. 2 Ɔluakɛ meha kɛ: “Ɛlɔlɛ kpundii badɛnla ɛkɛ ne dahuu,+Yɛɛ wɔva wɔ nɔhalɛlilɛ ne wɔzie ɛkɛ ne kpundii wɔ anwuma.” 3 “Me nee ahenle mɔɔ mekpa nu meye ye la ɛyɛ ngyekyeleɛ;+Meha me sonvolɛ Devidi ndane kɛ:+ 4 ‘Mebava ɛ ra meazie ɛkɛ ne dahuu,+Na meamaa wɔ belemgbunli ebia ne adɛnla ɛkɛ wɔ awolɛndoazo kɔsɔɔti anu.’”+ (Sila) 5 O Gyihova, anwuma ye wɔ nwanwane ninyɛne ne mɔ ayɛlɛ,Ɛhɛe, bɛye wɔ nɔhalɛlilɛ ne noko ayɛlɛ wɔ nwuanzanwuanzama asafo ne anu. 6 Ɔluakɛ nwane a wɔ anwuma nehane mɔɔ bɛbava ye bɛatoto Gyihova anwo a?+ Nyamenle amra ne mɔ*+ anu boni a nee Gyihova sɛ a? 7 Bɛsulo Nyamenle wɔ nwuanzanwuanzama ne ayia bo;+Ɔle kpole yɛɛ ɔ nwo yɛ ɛzulolɛ tɛla bɛdabɛ mɔɔ bɛbɔ ye bɛyia la amuala.+ 8 O ɛlɔne Gyihova Nyamenle,Nwane a lɛ tumi kpole kɛ ɛdawɔ a, O Gyaa?+ Wɔ nɔhalɛlilɛ ɛbɔ wɔ ɛyia.+ 9 Ɛlɛ tumi wɔ nyevile mɔɔ ɛyɛ begyebegye la anwo zo;+Saa ye azɛlɛkye ne mɔ maa bɛ nwo zo a, ɛmaa bɛgua dii.+ 10 Wɔbubu Releehabe+ dwɔkɔdwɔkɔ kɛ awie mɔɔ bɛhu ye la.+ Wɔva wɔ tumi ne* wɔbɔ wɔ kpɔvolɛma asande.+ 11 Anwuma le wɔ ɛdeɛ, yɛɛ azɛlɛ ye noko le wɔ ɛdeɛ;+Ewiade nee nuhua ninyɛne muala+—ɛdawɔ a ɛyɛle a. 12 Ɛdawɔ a ɛbɔle sɔlɔ nee nyiakɛ a;Teebɔ+ nee Hɛmɔn+ fa anyelielɛ ye wɔ duma ne ayɛlɛ. 13 Tumi kpole wɔ ɛ sa kpɔma ne anu;+Ɛ sa yɛ se;+Bɛkpogya ɛ sa fema ne zo.+ 14 Tenleneyɛlɛ nee pɛlepɛlelilɛ le wɔ belemgbunli ebia ne adiabo;+Ɛlɔlɛ kpundii nee nɔhalɛlilɛ gyi ɛ nyunlu.+ 15 Anyelielɛ a le menli mɔɔ fa ɛnelɛ fɛlɛko ye wɔ ayɛlɛ la.+ O Gyihova, bɛdua ɛ nyunlu wienyi ne anu. 16 Bɛdi fɛlɛko wɔ wɔ duma ne anu dahuu,Na bɛkpogya bɛ zo wɔ wɔ tenleneyɛlɛ ne anu. 17 Ɔluakɛ ɛle bɛ anwosesebɛ+ ne anyunlunyia,Na ɔlua wɔ ɛlolɛ zo yɛ anwosesebɛ* ne bayɛ kpole.+ 18 Ɔluakɛ yɛ enyinlike ne vi Gyihova ɛkɛ,Yɛɛ yɛ belemgbunli ne vi Yizilayɛ Nwuanzanwuanza Ko ne ɛkɛ.+ 19 Mekɛ zɔhane, ɛdendɛle ɛnyelɛzodeɛnwunlɛ nu ɛhilele wɔ nɔhavoma ne na ɛhanle kɛ: “Meva anwosesebɛ memaa katakyie bie;+Mekpogya awie mɔɔ bɛkpa nu bɛye ye wɔ menli avinli la zo.+ 20 Menwu me sonvolɛ Devidi;+Meva me nwole nwuanzanwuanza ne mekpokpa ye.+ 21 Me sa bazɔ ye,+Na me sa kpɔma ne amaa ye anwosesebɛ. 22 Kpɔvolɛ biala ɛnrɛlie adwule ɛnrɛvi ye ɛkɛ,Yɛɛ amumuyɛnli biala ɛnrɛsisi ye.+ 23 Mebabubu ye kpɔvolɛma dwɔkɔdwɔkɔ meavi ɔ nye zo+Na meaha bɛdabɛ mɔɔ bɛkyi ye la meagua.+ 24 Me nɔhalɛlilɛ nee me ɛlɔlɛ kpundii ne nee ye de,+Na ye anwosesebɛ* ne bayɛ kpole wɔ me duma nu. 25 Mebava ɔ sa* meado nyevile ne azoNa meava ɔ sa fema ne meado azule ne mɔ azo.+ 26 Ɔbadea nu yeavɛlɛ me kɛ: ‘Wɔmɔ a ɛle me Papa a,Me Nyamenle nee me ngoanedievolɛ Bodane.’+ 27 Na mebayɛ ye me belamunli ralɛ,+Ɔbayɛ azɛlɛ ye azo arelemgbunli ne mɔ kpanyinli.+ 28 Ɛlɔlɛ kpundii mɔɔ melɛ memaa ye la badɛnla ɛkɛ ne dahuu,+Yɛɛ ngyekyeleɛ mɔɔ me nee ye ɛyɛ la ɛnrɛzɛkye ɛlɛ.+ 29 Mebava ɔ ra meazie ɛkɛ ne dahuuNa meamaa ye belemgbunli ebia ne adɛnla ɛkɛ ne kɛ anwuma la.+ 30 Saa ɔ bo zo amra kpo me mɛla neNa bɛanlua me ndɛnebualɛ ne anu, 31 Saa bɛanli me ngyehyɛleɛ ne azoNa bɛanli me mɛla ne mɔ azo a, 32 Yemɔ mebava baka meahwe bɛ nzo wɔ bɛ anzosesebɛ* ne ati+Na meava empele meahwe bɛ nzo wɔ bɛ nvonleɛ ne ati. 33 Noko menrɛye me ɛlɔlɛ kpundii ne wɔ ɔ nwo zo+Yɛɛ menrɛmaa me ɛwɔkɛ ne ɛnrɛyɛ adalɛ.* 34 Menrɛtulu me ngyekyeleɛ ne+Anzɛɛ menrɛhakyi mɔɔ me nloa ɛha la.+ 35 Meha ndane wɔ me nwuanzanwuanzayɛlɛ ne anu kokye;Menrɛbɔ adalɛ menrɛhile Devidi.+ 36 Ɔ ra badɛnla ɛkɛ ne dahuu;+Ye belemgbunli ebia ne badɛnla ɛkɛ ne kɛ sɛnzɛne ne la wɔ me nyunlu.+ 37 Ɔbayɛ kɛ siane ne la yeadɛnla ɛkɛ ne dahuuKɛ dasevolɛ nɔhavo wɔ anwomanyunlu.” (Sila) 38 Noko ɛdawɔ mumua ne wɔkpo ye na wɔvuandi ye wɔdo;+Wɔva mɔɔ wɔkpokpa ye la anwo ɛya kpole. 39 Wɔtulu ngyekyeleɛ ne mɔɔ ɛ nee wɔ sonvolɛ yɛle la;Wɔvuandi ye belemgbunli kyɛlɛ* ne wɔdo aze wɔmaa nwolɛ ɛgua evinli. 40 Wɔbubu ye awolɛ bane* ne mɔ kɔsɔɔti wɔgua;Wɔzɛkye ye aranemgbole ne mɔ bɔkɔɔ. 41 Bɛdabɛ mɔɔ bɛse ɛkɛ la amuala ɛve ye ninyɛne;Ɔ gɔnwo mɔ bɔ ye aholoba.*+ 42 Wɔmaa bɛdabɛ mɔɔ bɛkyi ye la ɛli konim;*+Wɔmaa ye kpɔvolɛma kɔsɔɔti anye ɛlie. 43 Wɔammaa yeanva ye konle dadeɛ ne noko yeanyɛ ɛhwee,Yɛɛ wɔammaa yeangola konle ne anloa gyinla. 44 Wɔmaa ye anyunlunyia ɛwieNa wɔvuandi ye belemgbunli ebia ne wɔdo aze. 45 Wɔpɛ ye mgbavolɛ nu ngoane mekɛ ne azo;Wɔva anyiemgba wɔheda ye. (Sila) 46 O Gyihova, ɛbava ɛ nwo wɔavea wɔahɔdwu kenlenzu? Dahuu ɔ?+ Wɔ ɛya ne bahɔ zo azɔ kɛ senle ɔ? 47 Kakye kɛzi me ngoane le ezinra la!+ Asoo mgbane ala a ɛbɔle alesama kɔsɔɔti a? 48 Sonla boni a bahola adɛnla ngoane nu na ɔnrɛnwu ewule ɛlɛ a?+ Ɔbahola yealie ɔ nwo* yeavi Nla* tumi ne abo ɔ? (Sila) 49 O Gyihova, nienwu a wɔ alimoa ɛlɔlɛ kpundii ne,Mɔɔ ɛhanle nwolɛ ndane ɛhilele Devidi wɔ wɔ nɔhalɛlilɛ nu la wɔ a?+ 50 O Gyihova, kakye kɛzi bɛgolo wɔ sonvolɛma anwo la;Kɛzi ɔwɔ kɛ megyinla menli kɔsɔɔti agolobɛnwo* ne anloa la; 51 Nea kɛzi wɔ kpɔvolɛma bɔ aholoba, O Gyihova;Nea kɛzi ahenle mɔɔ wɔkpokpa ye la tu ɔ gyakɛ ko biala a bɛbɔ ye aholoba la. 52 Ayɛlɛyelɛ ɛha Gyihova dahuu. Amen yɛɛ Amen.+\n^ Anzɛɛ “anwumabɔvolɛma ne mɔ.”\n^ Hibulu aneɛ nu, “ɛ sa kpɔma ne mɔɔ yɛ se la.”\n^ Anzɛɛ “atuadelɛ.”\n^ Hibulu aneɛ nu, “Me nɔhalɛlilɛ ɛnrɛhakyi adalɛ.”\n^ Anzɛɛ “awolɛ ɛvealeka.”\n^ Anzɛɛ “golo ɔ nwo.”\n^ Hibulu aneɛ nu, “Wɔmaa bɛdabɛ mɔɔ bɛkyi ye la asa fema ne zo.”\n^ Hibulu aneɛ nu, “Sheol asa,” ɛhye kile, alesama nla. Nea Edwɛkɛbohilelɛ.\n^ Anzɛɛ “aholobabɔlɛ.”


Ɛbaziezie Akɛsakɛsa Amaa Anzodwolɛ Adɛnla Ɛkɛ Ɔ?\nƐzinzalɛ Arane—Debiezukoalɛ Ɛdeɛ | June 2017\nKENGA YE WƆ Afrikaans Albanian Amharic Amis Arabic Armenian Armenian (West) Australia Mumule Aneɛ Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Dangme Danish Digor Douala Dutch Edo Efik English Estonian Ewe Fijian Finnish Fon French Ga Garifuna Georgian German Giliki Guarani Gujarati Gun Haitian Creole Hausa Hibulu Hiligaynon Hindi Hiri Motu Hungarian Ibanag Icelandic Igbo Iloko India Mumule Aneɛ Indonesian Isoko Italian Japanese Jula Kabiye Kamba Kannada Kenya Mumule Aneɛ Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Maya Mazatec (Huautla) Mbunda Mingrelian Mixe (North Central) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Portuguese (Brazil) Punjabi Quechua (Ancash) Quechua (Bolivia) Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nGYIHOVA NYAMENLE kulo kɛ Kilisienema tɛnla anzodwolɛ nu, na bɛkpondɛ anzodwolɛ bo zo. Yɛyɛ zɔ a, ɔmaa anzodwolɛ ba asafo ne anu. Anzodwolɛ ɛhye maa menli anye die asafo ne anwo.\nKɛ neazo la, nisinli bie mɔɔ ɛlie duma wɔ Madagascar la nwunle koyɛlɛ mɔɔ wɔ Gyihova Alasevolɛ avinli la. Ɔhanle kɛ: ‘Saa mebahɔ asɔne a, anrɛɛ ɛhye bie a mebahɔ a.’ Yeangyɛ, ɔgyakyile sunsum evinli nyɛleɛ ne mɔ, ɔgyale wɔ mɛla adenle zo na ɔrayɛle Gyihova, anzodwolɛ Nyamenle ne sonvolɛ.\nKɛ mɔɔ nisinli ɛhye nwunle ye la, ɛvolɛ biala menli apenle dɔɔnwo nwu anzodwolɛ zɛhae mɔɔ bɛlɛkpondɛ la wɔ Kilisiene asafo ne anu. Noko akee, Baebolo ne ka ye wienyi kɛ, saa “nungule nee manzonlehwenlɛ” wɔ asafo ne anu a, ɔbahola yeazɛkye agɔnwolɛvalɛ na yeava ngyegyelɛ yeara. (Gye. 3:14-16) Ɔyɛ anyelielɛ kɛ Baebolo ne eza tu yɛ folɛ mɔɔ bamaa yɛahoati ngyegyelɛ zɔhane mɔ, amaa yɛanyia anzodwolɛ la. Amaa yɛayɛ ɛhye la, bɛmaa yɛzuzu nɔhalɛ edwɛkɛ ɛhye mɔ anwo.\nNGYEGYELƐ NGAKYILE NEE BƐ SƆBELƐ\n“Ɛnee me nee adiema bie mɔɔ me nee ye yɛ gyima la avinli ɛnle kpalɛ. Kenle ko bie mɔɔ ɛnee yɛlɛdi butule la, menli nwiɔ bie ravindele yɛ nwo zo.”—CHRIS.\n“Adiema raalɛ bie mɔɔ ɛnee me nee ye ta kɔ daselɛlilɛ la pɛle yɛ ngyehyɛleɛ ne anu arɛlevilɛ nu. Akee ɔ nee me andendɛ bieko. Meanwu deɛmɔti ɔyɛle zɔ la.”—JANET.\n“Ɛnee yɛle nsa a yɛlɛtendɛ wɔ fonu zo a. Ko hanle kɛ bye-bye, ɔti me adwenle nu a yevi zo. Menganle ɔ nwo edwɛkɛ ɛtane mengilele nuhua ne mɔɔ gyi fonu ne azo la, noko amuanrɛɛ ɛnee ɔtɛgyi zo.”—MICHAEL.\n“Wɔ yɛ asafo ne anu, edwɛkɛ bie rale adekpakyelɛma nwiɔ bie avinli. Bɛ nuhua ko bɔle ɔ bo kɛ ɔtea ɔ gɔnwo. Bɛ butule ne gyegyele awie mɔ.”—GARY.\nBie a ɛbaha kɛ edwɛkɛ zɔhane mɔ ɛnle edwɛkɛ biala. Noko, anrɛɛ edwɛkɛ ne mɔɔ zile la biala bahola aboda menli ne nganeɛdelɛ na yeazɛkye asafo ne anzodwolɛ. Noko ɔyɛ anyelielɛ kɛ, mediema ne mɔ vale Baebolo adehilelɛ lile gyima. Baebolo adehilelɛ boni a ɛsuzu kɛ bɛvale bɛlile gyima a?\n“Bɛmmakɔdi butule wɔ adenle nu o!” (Mɔl. 45:24) Mɔɔ Dwosefi amediema ne mɔ sia ahɔ bɛ ze anwo lɔ la yɛɛ ɔdule bɛ folɛ ɛhye a. Nrɛlɛbɛ edwɛkɛ boni ɛne! Saa awie angomo ye nganeɛdelɛ zo na ɔfa ɛya ndɛndɛ a, ɔbahola yeaha awie mɔ ɛya. Chris nwunle kɛ ye sinlidɔlɛ a le kɛ ɔmemaa ɔ nwo zo yɛɛ ɔnlie adehilelɛ ɔndo nu. Ɛnee ɔkulo kɛ ɔkakyi, ɔti ɔkpale adiema ne mɔɔ ɔ nee ye lile butule la kyɛlɛ na ɔbɔle mɔdenle ɔhomole ɔ nwo zo. Mɔɔ Chris’ agɔnwo gyimayɛvo ne nwunle kɛ ɔlɛbɔ mɔdenle yeahakyi la, ɔdaye noko ɔyɛle zɔ. Kɛkala bɛlɛbɔ nu bɛazonle Gyihova.\n“Adwenle ngyehyɛlɛ mɔɔ folɛdulɛ ɛnle nwo la kyea.” (Mrɛ. 15:22) Janet hanle kɛ ɔwɔ kɛ ɔmaa edwɛkɛ zɔhane tɛnla ye ahonle nu. Ɔzile kpɔkɛ kɛ ɔ nee adiema raalɛ ne badendɛ. Wɔ bɛ adawubɔlɛ ne anu, Janet luale nrɛlɛbɛ adenle zo zele adiema raalɛ ne kɛ ɔvi ye ahonle nu ɔha mɔɔ vale ɛyavalɛ ne rale la. Alimoa ne, bɛande bɛ nyunlu bɛandendɛ, noko mekɛ mɔɔ bɛbɔle ɔ bo kɛ bɛsiezie bɛ avinli wɔ anzodwolɛ nu la ninyɛne hakyile. Adiema raalɛ ne nwunle kɛ ndelebɛbo mɔɔ ɔnyianle ye wɔ edwɛkɛ bie mɔɔ ɔnvale Janet anwo la a vale ngyegyelɛ ne rale a. Ɔkpale ye kyɛlɛ, na bɛlɛsonle Gyihova bɛabɔ nu bieko.\n“Zɔhane ati, saa ɛlɛfa wɔ ahyɛlɛdeɛ wɔara afɔlemokyea ne anwo na ɛkakye ye wɔ ɛkɛ ne kɛ ɛ diema nee wɔ lɛ edwɛkɛ a, gyakyi wɔ ahyɛlɛdeɛ ne wɔ afɔlemokyea ne anyunlu na kɔ. Dimoa ɛ nee ɛ diema ne ɛziezie bɛ avinli.” (Mat. 5:23, 24) Ɛbahakye kɛ Gyisɛse dule folɛ zɔhane wɔ ye Boka Zo Ɛdendɛlɛ ne anu. Ɔgyegyele Michael kpalɛ, mekɛ mɔɔ ɔnwunle kɛ yeanla ɛlɔlɛ nee atiakunlukɛnlɛma ali la. Ɔbɔle mɔdenle kɛ ɔkpondɛ anzodwolɛ bo zo. Ɔbɛlɛle ɔ nwo aze, ɔhɔle ɔ diema ne ɛkɛ ɔhɔkpale ye kyɛlɛ. Duzu a vi nu rale a? Michael ka kɛ, “Me diema ne vale hyɛle me bɔkɔɔ.” Bɛyɛle agɔnwolɛ bieko.\n“Saa bɛ nuhua bie lɛ edwɛkɛ tia ɔ gɔnwo bɔbɔ a, bɛhɔ zo bɛnyia abotane na bɛva bɛhyɛ bɛ nwo bɔkɔɔ.” (Kɔl. 3:12-14) Wɔ mediema nwiɔ ne mɔɔ bɛyɛ adekpakyelɛ bɛhyɛ la afoa nu, asafo nu kpanyinli bie boale bɛ maanle bɛzuzule kpuya ɛhye mɔ anwo: ‘Akɛsakɛsa mɔɔ rale yɛ mu nwiɔ avinli la ati, ɔwɔ kɛ yɛmaa awie mɔ di nyane ɔ? Asoo yɛlɛ debie mɔɔ yɛbagyinla zo mɔɔ ɔti ɔnle kɛ yɛfa yɛ gɔnwo ɛtane yɛkyɛ ye na yɛkɔ zo yɛsonle Gyihova wɔ anzodwolɛ nu ɔ?’ Bɛdiele kpanyinli ne folɛdulɛ ne na bɛvale bɛlile gyima. Kɛkala bɛlɛfa anyelielɛ bɛabɔ edwɛkpa ne nolo.\nFolɛdulɛ mɔɔ wɔ Kɔlɔsaema 3:12-14 la noko baboa wɔ yeamaa wɔabɛlɛ ɛ nwo aze na wɔava awie mɔ ɛtane wɔahyɛ bɛ na wɔaye wɔavi ɛ ti anu. Ɛbɔ mɔdenle dedee na ɔnyɛ boɛ a, asoo ɛbahola wɔava ngyinlazo mɔɔ wɔ Mateyu 18:15 la wɔali gyima? Gyisɛse folɛdulɛ zɔhane fale mɔɔ ɔwɔ yɛyɛ wɔ mekɛ mɔɔ awie kɛyɛ ɛtane kpole kɛtia yɛ la. Noko ngyinlazo mɔɔ wɔ nu la a ɔwɔ kɛ ɛfa ɛdi gyima a. Kɔ ɛ diema ne ɛkɛ na fi atiakunlukɛnlɛma nee mɛlɛbɛnwoaze nu ɛ nee ye bɛziezie edwɛkɛ ne.\nNɔhalɛ nu, Baebolo ne fa nzuzulɛ gyɛne mɔɔ boa la maa. Bɛ nuhua dɔɔnwo a le kɛ yɛbava yɛ nwo yɛado Nyamenle sunsum nwuanzanwuanza ne azo na yɛala ye “ma ne” ali. Bie a le “ɛlɔlɛ, anyelielɛ, anzodwolɛ, abotane, atiakunlukɛnlɛma, kpalɛyɛlɛ, diedi, mɛlɛbɛnwoaze, bɛnwozohomolɛ.” (Gal. 5:22, 23) Kɛ mɔɔ nwole maa milahyinli yɛ gyima kpalɛ la, subane zɔhane mɔ maa bɛkola bɛsiezie edwɛkɛ ndɛndɛ.\nSUBANE NGAKYILE MAA ASAFO NE ANU YƐ ANYELIELƐ\nAsolo subane mɔɔ yɛ nuhua ko biala lɛ a—subane ɛhye mɔ kola maa agɔnwolɛvalɛ kɔ zo. Subane ngakyile noko kola fa akɛsakɛsa ba. Asafo nu kpanyinli bie mɔɔ lɛ anwubielɛ la yɛle neazo ɛhye: “Ɔyɛ se kɛ awie mɔɔ ɔse nyiane la nee awie mɔɔ ɔkulo ɛzelekɛ nee agɔnwolɛvalɛ la badu. Bie a ɛbaha kɛ ngakyile ne anwo ɛngyia, noko ɔkola ɔfa ngyegyelɛ kpole ɔba.” Ɛnea a menli mɔɔ bɛ subane ɛnle ko fee la bahola ayia ngyegyelɛ ɔ? Fa ɛzoanvolɛma nwiɔ kɛ neazo. Kɛzi ɛnee Pita de ɛ? Bie a ɛbadwenle kɛ ɔle awie mɔɔ ɔta ɔkile ye adwenle wɔ ninyɛne nwo. Na Dwɔn noko ɛ? Ɔle awie mɔɔ ɔlɛ ɛlɔlɛ na ɔdwenle kolaa na yeadendɛ anzɛɛ yeayɛ debie. Asolo Pita nee Dwɔn subane. Noko bɛbɔle nu bɛyɛle gyima wɔ Gyihova ɛzonlenlɛ nu. (Gyi. 8:14; Gal. 2:9) Zɔhane ala a ɛnɛ noko, Kilisienema mɔɔ asolo bɛ subane la bahola abɔ nu ayɛ gyima a.\nBie a wɔ wɔ asafo ne anu, adiema bie ɛdendɛlɛ nee ye nyɛleɛ ka wɔ ɛya. Noko, ɛze kɛ Kelaese wule maanle ye, na ɔwɔ kɛ ɛkulo ye. (Dwɔn 13:34, 35; Wlo. 5:6-8) Ɔti, kɛ anrɛɛ ɛnrɛva ye agɔnwolɛ anzɛɛ ɛbahwe ɛ nwo wɔavi ɔ nwo la, biza ɛ nwo kɛ: ‘Asoo me diema ne ɛlɛyɛ debie mɔɔ Ngɛlɛlera ne tendɛ tia ɔ? Asoo ɔ nye fuu ɔkpondɛ kɛ ɔgyegye me? Anzɛɛ yɛ subane yɛɛ ɛnle ko a?’ Eza kpuya mɔɔ anwo hyia kpalɛ la a le kɛ: ‘Ye subane kpalɛ boni a mebahola meazukoa a?’\nKpuya mɔɔ li awieleɛ la hyia kpalɛ. Saa ahenle kulo ɛdendɛlɛ dɔɔnwo noko wɔmɔ ɛngulo a, dwenle kɛzi ɔkola ɔ nee awie mɔ bɔ adwelielilɛ bo mɔɔ ɔnvɛ nwo wɔ daselɛlilɛ nu la anwo. Ɛbahola ɛ nee ye ahɔ daselɛlilɛ na wɔanlea kɛzi ɛbahola wɔazukoa ye la. Saa ɔda ahunlunyele ali ɔkile awie mɔ, noko wɔmɔ ɛ sa nu yɛ se a, duzu ati a ɛmboa menli mɔɔ bɛyɛ mgbanyinli, bɛnde kpɔkɛ anzɛɛ bɛhyia moalɛ la amaa ɛ nye alie ɛ? Edwɛkɛ ne a le kɛ, saa ɛ nee ɛ diema ne subane ɛnle ko bɔbɔ a, bɛbahola bɛabikye bɛ nwo saa bɛfa bɛ adwenle bɛsie debie kpalɛ mɔɔ wɔ ko biala anwo la azo a. Bie a ɛhye ɛnrɛmaa bɛnrɛyɛ agɔnwolɛma kpalɛ kpalɛ, noko ɔbamaa bɛabikye bɛ nwo na anzodwolɛ ara bɛ avinli nee asafo ne amuala anu.\nBie a ɛnee Yiwodea nee Senteki lɛ subane ngakyile. Noko ɛzoanvolɛ Pɔɔlo maanle bɛ anwosesebɛ kɛ “bɛnyia adwenle ko wɔ Awulae anu.” (Fel. 4:2) Ɛdawɔ noko ɛbabɔ mɔdenle kɛ ɛmaa anzodwolɛ ara ɛ nee ɛ diema avinli nee asafo ne amuala anu ɔ?\nPƐ AKƐSAKƐSA NE AZO\nSaa yɛlɛ awie anwo adwenle ɛtane na yɛanye yɛanvi yɛ adwenle nu a, ɔbayɛ kpole kɛ ndile mɔɔ ɛlɛfifi felawɔse nu la. Saa awie fa ɛya kpole a, ɔkola ɔka asafo ne. Saa yɛkulo Gyihova nee yɛ mediema a, yɛnrɛmaa akɛsakɛsa ɛnrɛzɛkye anzodwolɛ mɔɔ Nyamenle menli lɛ la.\nSaa ɛbɛlɛ ɛ nwo aze na ɛkpondɛ anzodwolɛ a, debie kpalɛ vi nu bara\nSaa yɛlɛsiezie edwɛkɛ anzɛɛ akɛsakɛsa bie na yɛ bodane a le kɛ yɛkpondɛ anzodwolɛ a, debie kpalɛ vi nu bara. Fa Dasevolɛ ko anwubielɛ kɛ neazo: “Ɛnee mete nganeɛ kɛ adiema raalɛ ko bu me kɛ mele kakula bie. Ɔgyegyele me kpalɛ. Mekɛ mɔɔ me ɛya ne yɛle kpole la, me nee ye avinli anyɛ kɛnlɛma. Menganle kɛ ‘ɔmbu me, ɔti, medame noko menrɛbu ye.’”\nAkee Dasevolɛ ɛhye bɔle ɔ bo kɛ ɔsuzu ye nyɛleɛ ne anwo. “Akee menwunle subane ɛtane mɔɔ melɛ la, na menlile nwolɛ nyane. Menwunle kɛ ɔwɔ kɛ mekakyi me adwenle. Mɔɔ menzɛlɛle Gyihova la, mendɔle ahyɛlɛdeɛ ekyi ko na mengɛlɛle kɛlata mendole zo membale ye memkpale ye kyɛlɛ wɔ me subane ɛtane ne anwo. Yɛyɛle yɛ nwo atuu na yɛyele yɛ adwenle yɛvile edwɛkɛ ne azo. Edwɛkɛ ɛtɛbale yɛ avinli bieko.”\nMenli ɛlɛkpondɛ anzodwolɛ ɛsesebɛ. Noko saa bɛte nganeɛ kɛ bɛnlɛ banebɔlɛ anzɛɛ bɛmemaa bɛ nwo zo a, bɛnyɛ debie mɔɔ fa anzodwolɛ ba la. Kɛ menli mɔɔ bɛnzonle Gyihova la yɛ la ɛne, noko ye azonvolɛ ɛdeɛ, ɔwɔ kɛ bɛmaa anzodwolɛ nee koyɛlɛ tɛnla bɛ avinli. Ɔmaanle Pɔɔlo hɛlɛle kɛ: “Mesɛlɛ bɛ kɛ bɛbɔ bɛ ɛbɛla bɛmaa ɔfɛta ɛvɛlɛlɛ ne mɔɔ bɛvɛlɛle bɛ la, wɔ mɛlɛbɛnwoaze nee bɛtɛɛyɛlɛ muala anu, abotane nu, na bɛ nee bɛ gɔnwo mɔ ɛdɛnla wɔ ɛlɔlɛ nu, bɛbɔ mɔdenle ɛsesebɛ bɛva anzodwolɛ mɔɔ ka bɛ bɔ nu la bɛdɛnla sunsum nu koyɛlɛ nu.” (Ɛfɛ. 4:1-3) Zɔhane “anzodwolɛ mɔɔ ka bɛ bɔ nu” la sonle bolɛ kpole. Bɛmaa ɔyɛ yɛ bodane kɛ yɛbakpondɛ anzodwolɛ, na yɛziezie akɛsakɛsa biala mɔɔ bara yɛ avinli la.\nPɔɔlo Nee Baanabase Akɛsakɛsa Anzɛkye Bɛ Mediemayɛlɛ Ne\nPɔɔlo le awie mɔɔ ɔlɛ nganeɛdelɛ mɔɔ anu yɛ se. Kolaa na Pɔɔlo ayɛ Kilisienenli la, “ɛnee ɔlɛkɔ zo yeanwunlonwunla Awulae ɛdoavolɛma ne na ɔkulo kɛ ɔku bɛ.” (Gyi. 9:1) Nzinlii, ɔhanle kɛzi ɛnee ɔbu Kelaese ɛdoavolɛma ne la anwo edwɛkɛ kɛ: “Menvale bɛ nwo ɛya kpole.”—Gyi. 26:11.\nPɔɔlo yɛle nzenzaleɛ mgbole wɔ ye ɛzɔnenlɛ ne anzi, noko ɛnee yelie duma ɛtane. Mɔɔ ɔrayɛle Kilisienenli la, ɛnee mediema mɔɔ wɔ Gyɛlusalɛm la amuala sulo ye “ɔluakɛ bɛanlie bɛanli kɛ ɔle ɛdoavolɛ.”—Gyi. 9:26.\nSaa tɛ Kilisienenli Dwosefi mɔɔ vi Saepelɛse la moalɛ zo a, anrɛɛ asafo ne anlie Pɔɔlo anli. Ɛnee bɛze ɛlɔlɛ subane mɔɔ ɔda ye ali la, na mediema ne mɔ donle ye “Baanabase”—“Arɛlekyekyelɛ Ralɛ.” (Gyi. 4:36, 37) Mgbanyima ne mɔ bu ye, na ɔboale Pɔɔlo. Yɛkenga kɛ: “Baanabase raboale ye na ɔvale ye ɔhɔle ɛzoanvolɛma ne ɛkɛ, ɔhanle kɛzi Sɔɔlo nwunle Awulae wɔ adenle nu, . . . nee kɛzi Sɔɔlo vale akɛnrasesebɛ hanle Gyisɛse anwo edwɛkɛ wɔ Dɛmasekɛse la ɔhilele bɛ.” (Gyi. 9:26-28) Mɔɔ Gyɛlusalɛm Asafo ne dele Pɔɔlo anwo daselɛ mɔɔ Baanabase lile la, bɛliele ye bɛdole nu. Yeangyɛ, mrenyia nwiɔ ne bɔle nu zonlenle kɛ edwɛkpatɛlɛvolɛma.—Gyi. 13:2, 3.\nƐnee Baanabase anye sɔ Pɔɔlo mɔdenlebɔlɛ nee ye nɔhalɛlilɛ ne, ɔluakɛ ɛnee ɔnzulo kɛ ɔbaha anzɛɛ ɔbayɛ mɔɔ fɛta la. Pɔɔlo noko anye zɔle atiakunlukɛnlɛma nee anwunvɔnezelɛ mɔɔ Baanabase lale ye ali la.\nBaebolo ne ka kɛ mekɛ bie “ɛya nee akɛsakɛsa kpole rale.” Duzu ati ɔ? Edwɛkɛ ne ɛnga kɛ bɛ subane mɔɔ le ngakyile la ati ɔ. Emomu, bɛ adwenle annyia wɔ mɔɔ ɛnee bɛlɛnea ye wɔ Dwɔn Maake anwo saa ɔfɛta kɛ ɔyɛ edwɛkpatɛlɛvolɛ a.—Gyi. 15:36-40.\nƆnva nwo kɛ ɛnee Pɔɔlo nee Baanabase lɛ subane ngakyile la, bɛholale bɛbɔle nu bɛyɛle gyima kolaa na edwɛkɛ zɔhane azi. Eza yɛkenga kɛ, nzinlii Pɔɔlo nee Maake bɔle nu yɛle gyima bieko. (Kɔl. 4:10) Ɔti, ɔnle kɛ subane ngakyile fa akɛsakɛsa ba, ɛnee ɔnle zɔ wɔ mekɛ zɔhane—na ɔnle kɛ ɔyɛ zɔ ɛnɛ.\nFa nwa awie Fa nwa awie Ɛbaziezie Akɛsakɛsa Amaa Anzodwolɛ Adɛnla Ɛkɛ Ɔ?\nGyihova Kyekye Yɛ Rɛle Wɔ Yɛ Sɔnea Kɔsɔɔti Anu\nMaa Ɛ Nye Ɛlie Sunsum Nu Agudeɛ Nwo\nAsoo Ɛnea Menli Wɔ Ɛnyelɛ Zo Ala Ɔ?\n‘Yɛyɛ Gyihova Mo Kɛ Yemaa Wɔ Nrɛlɛbɛ Kpalɛ!’\nFa Ɛ Nye Sie Edwɛkɛ Kpole Ne Azo\nGyinla Gyihova Tumililɛ Ne Anzi!\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE—DEBIEZUKOALƐ ƐDEƐ June 2017\nFa nwa awie Fa nwa awie ƐZINZALƐ ARANE—DEBIEZUKOALƐ ƐDEƐ June 2017\nƐZINZALƐ ARANE—DEBIEZUKOALƐ ƐDEƐ June 2017


“Bɛhɔ, Bɛyɛ . . . Menli Me Ɛdoavolɛma”—Mateyu 28:19 | Ɛzinzalɛ Arane Debiezukoalɛ\n“Yemɔti, bɛhɔ, bɛyɛ maanle maanle kɔsɔɔti anu menli me ɛdoavolɛma.”—MAT. 28:19.\nEDWƐNE 60 Ɔle Bɛ Ngoane Nwo Edwɛkɛ\n1-2. (a) Kɛ mɔɔ Gyisɛse hanle ye wɔ Mateyu 28:18-20 la, gyima mɔɔ anwo hyia la boni a bɛva bɛmaa Kilisiene asafo ne a? (b) Kpuya boni mɔ a yɛbazuzu nwo wɔ edwɛkɛ ɛhye anu a?\nƆBAYƐ kɛ ɛzoanvolɛ ne mɔ anye liele kpole wɔ mekɛ mɔɔ bɛhɔyiale wɔ boka ne anwo la. Wɔ Gyisɛse ewudwazo ne anzi, ɔyɛle ngyehyɛleɛ kɛ ɔbayia bɛ wɔ ɛkɛ. (Mat. 28:16) Ɔbayɛ kɛ mekɛ zɔhane a “ɔyele ɔ nwo ɔhilele mediema mɔɔ bo 500 wɔ mekɛ ko anu” la. (1 Kɔl. 15:6) Duzu ati a Gyisɛse nee ye ɛdoavolɛ ne mɔ yɛle ayia ɛhye a? Amaa yeava gyima ɛhye mɔɔ yɛ anyelielɛ la yeamaa bɛ: “Yemɔti, bɛhɔ, bɛyɛ maanle maanle kɔsɔɔti anu menli me ɛdoavolɛma.”—Kenga Mateyu 28:18-20.\n2 Ɛdoavolɛ ne mɔ mɔɔ dele Gyisɛse edwɛkɛ ne la rabokale alimoa Kilisiene asafo ne anwo. Ɛnee asafo zɔhane gyima titili a le kɛ bɛbayɛ menli dɔɔnwo Kelaese ɛdoavolɛma. * Ɛnɛ, yɛlɛ asafo dɔɔnwo mɔɔ nɔhalɛ Kilisienema wɔ nu la wɔ ewiade amuala, na gyima ko ne ala a bɛlɛyɛ a. Wɔ edwɛkɛ ɛhye anu, yɛbazuzu kpuya nna anwo: Duzu ati a ɛdoavolɛyɛlɛ gyima ne anwo hyia ɛ? Kɛzi yɛyɛ gyima ɛhye ɛ? Asoo Kilisienema kɔsɔɔti lɛ kyɛfoa wɔ ɛdoavolɛyɛlɛ gyima ne anu ɔ? Na duzu ati a ɔwɔ kɛ yɛnyia abotane wɔ gyima ɛhye anu a?\nDUZU ATI A ƐDOAVOLƐYƐLƐ GYIMA NE ANWO HYIA Ɛ?\n3. Kɛ mɔɔ Dwɔn 14:6 yɛɛ 17:3 ka la, duzu ati a ɛdoavolɛyɛlɛ gyima ne anwo hyia ɛ?\n3 Duzu ati a ɛdoavolɛyɛlɛ gyima ne anwo hyia ɛ? Ɔluakɛ Kelaese ɛdoavolɛma ala a bahola ayɛ Nyamenle agɔnwo mɔ a. Bieko, Kelaese ɛdoavolɛma anye die wɔ ɛbɛlabɔlɛ nu ɛnɛ yɛɛ bɛlɛ anyelazo kɛ kenle bie, bɛbadɛnla aze dahuu. (Kenga Dwɔn 14:6; 17:3.) Nɔhalɛ nu, Gyisɛse ɛva ɛzonlelilɛ mɔɔ anwo hyia kpalɛ la ɛwula yɛ sa, noko tɛ yɛ tumi zo a yɛdua yɛyɛ gyima ɛhye a. Ɛzoanvolɛ Pɔɔlo hɛlɛle ɔ nee ɔ gɔnwo mɔ anwo edwɛkɛ kɛ: “Yɛle Nyamenle agɔnwo mɔ gyimayɛvoma.” (1 Kɔl. 3:9) Nea nwolɛ adenle kɛnlɛma mɔɔ Gyihova nee Kelaese ɛva ɛmaa alesama mɔɔ ɛnli munli a!\n4. Duzu a yɛsukoa yɛfi Ivan nee Matilde anwubielɛ ne anu a?\n4 Ɛdoavolɛyɛlɛ gyima ne maa yɛ nye die kpole. Suzu Ivan nee ɔ ye Matilde mɔɔ bɛwɔ Colombia la anwo nea. Bɛlile kpavolɛ bie mɔɔ bɛfɛlɛ ye Davier la daselɛ, ɔhanle ɔhilele bɛ kɛ: “Mekulo kɛ meyɛ nzenzaleɛ wɔ me ɛbɛlabɔlɛ nu, noko mengola.” Ɛnee Davier le boxer, ɔno nyiletane nee nza yɛɛ ɔ nee ye nwewe Erika a de a. Ivan kilehile nu kɛ: “Yɛ nee ye bɔle Baebolo ɛzukoalɛ bo. Ɛnee namule mɔɔ ɔde zo la wale kpalɛ, na ɛnee ɔwɔ kɛ yɛka yɛ basekɛ ne dɔnehwele dɔɔnwo yɛfa adenle mɔɔ ɛnle kpalɛ la azo. Mɔɔ Erika nwunle nzenzaleɛ mɔɔ Davier ɛlɛyɛ wɔ ye ɛbɛlabɔlɛ nu la, ɔvale ɔ nwo ɔwulale debiezukoalɛ ne anu.” Mekɛ guale nu la, Davier gyakyile nyiletane nee nza ɛnlonlɛ yɛɛ konle. Eza ɔgyale Erika. Matilde ka kɛ: “Mɔɔ bɛzɔnenle Davier nee Erika wɔ 2016 la, yɛhakyele Davier edwɛkɛ mɔɔ ɛnee ɔta ɔka la kɛ, ‘Mekulo kɛ mekakyi, noko mengola.’ Yɛ nye liele kpalɛ na anyelielɛ ne hakyile ɛzunlɛ.” Nɔhalɛ nu, saa yɛboa menli yɛmaa bɛbayɛ Kelaese ɛdoavolɛma a, yɛ nye die kpole kpalɛ.\nKƐZI YƐYƐ MENLI ƐDOAVOLƐMA Ɛ?\n5. Duzu a yɛdimoa yɛyɛ wɔ ɛdoavolɛyɛlɛ gyima ne anu a?\n5 Debie mɔɔ yɛdimoa yɛyɛ wɔ ɛdoavolɛyɛlɛ gyima ne anu la a le kɛ ‘yɛkpondɛ’ ahonlekpalɛma. (Mat. 10:11) Saa yɛka edwɛkɛ ne yɛkile awie biala mɔɔ yɛkɛyia ye la a, ɔkile kɛ yɛle Gyihova Alasevolɛ. Saa yɛdi Kelaese mɛla ne azo na yɛka edwɛkɛ ne a, ɔkile kɛ yɛle nɔhalɛ Kilisienema.\n6. Duzu a baboa yɛ amaa yɛanyia anyuhɔlɛ wɔ daselɛlilɛ nu a?\n6 Menli bie mɔ wɔ ɛkɛ mɔɔ bɛkulo kɛ bɛsukoa Baebolo ne a, noko saa yɛyia bɛ wɔ mekɛ mɔɔ limoa a, bɛyɛ anyetele. Ɔwɔ kɛ yɛmaa bɛ anwosesebɛ amaa bɛ nye alie nwo na bɛazukoa dɔɔnwo. Amaa yɛanyia anyuhɔlɛ wɔ daselɛlilɛ nu la, ɔwɔ kɛ yɛsiezie yɛ nwo kpalɛ. Kpa edwɛkɛtile mɔɔ menli mɔɔ ɛbayia bɛ anye balie nwo la. Akee siezie kɛzi ɛbaha ko biala anwo edwɛkɛ la.\n7. Kɛzi ɛ nee awie babɔ adawubɔlɛ bo ɛ, na duzu ati a ɔhyia kɛ yɛtie na yɛkile mɔɔ bɛkɛha la anwo anyezɔlɛ ɛ?\n7 Kɛ neazo la, bie a ɛbabiza suamenle ne kɛ: “Saa ɔnrɛgyegye wɔ a, anrɛɛ mebiza wɔ kpuya ko. Ngyegyelɛ dɔɔnwo mɔɔ yɛyia bɛ ɛnɛ la ka menli kɔsɔɔti mɔɔ wɔ ewiade la. Asoo ɛsuzu kɛ arane mɔɔ wɔ ewiade la bahola ali yɛ ngyegyelɛ nwo gyima ɔ?” Akee bɛbahola bɛazuzu Daneɛle 2:44 anwo. Anzɛɛ ɛbahola wɔaha wɔahile awie kɛ: “Ɛnea a, adenle kpalɛ boni a yɛbahola yɛalua zo yɛatete ngakula yɛamaa bɛala subane kpalɛ ali a? Me nye balie nwo kɛ ɛbahile wɔ adwenle.” Akee ɛ nee ye bɛzuzu Mɛla ne 6:6, 7 anwo. Saa ɛlɛkpa edwɛkɛtile bie a, dwenle menli mɔɔ bɛbadie wɔ la anwo. Pɛ kɛzi bɛ ɛbɛlabɔlɛ bayɛ wɔ mekɛ mɔɔ bɛbanwu nɔhalɛ ne mɔɔ Baebolo ne kilehile amgba la anwo nvoninli. Saa ɛ nee bɛ ɛlɛtendɛ a, tie bɛ na kile mɔɔ bɛkɛha la anwo anyezɔlɛ. Saa ɛyɛ zɔ a, ɛbade bɛ edwɛkɛ bo kpalɛ na bɛ nye balie nwo kɛ bɛbadie wɔ.\n8. Duzu ati a ɔwɔ kɛ yɛbɔ mɔdenle yɛyɛ sia kɔkpɔla dahuu a?\n8 Kolaa na awie alie ado nu kɛ ɔbazukoa Baebolo ne la, ɔwɔ kɛ ɛbɔ mɔdenle ɛkɔ ye ɛkɛ ne fane dɔɔnwo. Duzu ati ɔ? Ɔluakɛ bie a saa ɛsia ɛkɔ ye ɛkɛ ne bieko a, ɛnrɛdo ye. Eza ɔbahyia kɛ ɛsia ɛkɔ ye ɛkɛ ne fane dɔɔnwo kolaa na yealie Baebolo ɛzukoalɛ yeado nu. Kakye kɛ, saa ɛgugua nzule wɔ baka bie mɔɔ ɛkɛlua la azo dahuu a yɛɛ ɔnyi a. Zɔhane ala a saa yɛ nee awie suzu Nyamenle Edwɛkɛ ne anwo dahuu a, anyelielɛ nee ɛlɔlɛ mɔɔ ɔlɛ ɔmaa Gyihova nee Kelaese la bayɛ kpole a.\nASOO KILISIENEMA KƆSƆƆTI LƐ KYƐFOA WƆ ƐDOAVOLƐYƐLƐ GYIMA NE ANU?\nAlasevolɛ mɔɔ bɛwɔ ewiade amuala la anye ɛbolo ɛlɛkpondɛ ahonlekpalɛma (Nea ɛdendɛkpunli 9-10) *\n9-10. Duzu ati a Kilisienema kɔsɔɔti lɛ kyɛfoa wɔ ɛdoavolɛyɛlɛ gyima ne anu a?\n9 Ɔle Kilisienenli biala gyima kɛ ɔbaboa yeamaa yɛakpondɛ ahonlekpalɛma. Yɛbahola yɛava gyima ɛhye yɛado menli mɔɔ ɛlɛkpondɛ kakula mɔɔ ɛminli la anwo. Adenle boni azo? Suzu mɔɔ dole kakula nrenyia ekyii mɔɔ ɛnyia ɛvolɛ nsa mɔɔ minlinle la anwo nea. Menli kɛyɛ 500 yɛɛ ɛnee bɛlɛkpondɛ ye a. Awieleɛ bɔkɔɔ ne, kɛyɛ dɔnehwele 20 anzi, menli mɔɔ ɛlɛkpondɛ kakula ne la anu ko nwunle ye wɔ abɛlɛ ɛya bie anu. Nrenyia zɔhane angulo kɛ menli bahanvo ye ɔluakɛ yenwu kakula ne la ati. Ɔhanle kɛ: “Yɛnwunle kakula ne ɔluakɛ yɛ nwo zonle a ɛnee yɛlɛkpondɛ ye a.”\n10 Menli dɔɔnwo le kɛ kakula zɔhane mɔɔ minlinle la. Bɛnlɛ anyelazo biala, noko bɛhyia moalɛ. (Ɛfɛ. 2:12) Menli mɔɔ bɛbo mgbe mɔtwɛ la ɛlɛbɔ mɔdenle akpondɛ menli ɛhye mɔ. Bie a ɛnrɛnyia awie mɔɔ ɔkulo kɛ ɔ nee wɔ sukoa Baebolo ne la. Noko, nolobɔlɛma mɔɔ bɛlɛka edwɛkɛ ne wɔ azɛlɛsinli ko ne ala anu la bɛanyia awie mɔɔ ɔ nye die nwo kɛ ɔbazukoa nɔhalɛ ne mɔɔ wɔ Nyamenle Edwɛkɛ ne anu la. Saa adiema bie yia awie na ahenle bayɛ Kelaese ɛdoavolɛ a, awie biala mɔɔ yɛle zɔhane ɛkpondɛlɛ gyima ne bie la anye die kpalɛ.\n11. Saa ɛnyɛ Baebolo ɛzukoalɛ kɛkala bɔbɔ a, ndenle boni mɔ azo a ɛbahola wɔaboa wɔ ɛdoavolɛyɛlɛ gyima ne anu a?\n11 Saa ɛnyɛ Baebolo ɛzukoalɛ kɛkala bɔbɔ a, ɛbahola wɔaboa wɔ ɛdoavolɛyɛlɛ gyima ne anu. Kɛ neazo la, ɛbahola wɔayɛ awie mɔɔ le fofolɛ mɔɔ kɛra Belemgbunlililɛ Asalo la akoaba na wɔava ye agɔnwolɛ. Saa ɛda ɛlɔlɛ ali ɛkile bɛ a, ɛbaboa bɛ wɔamaa bɛanwu kɛ yɛle nɔhalɛ Kilisienema. (Dwɔn 13:34, 35) Mualɛ mɔɔ ɛbamaa wɔ debiezukoalɛ bo, ɔnva nwo kɛ ɔle nzinrenzinra la, bamaa fofolɛma ɛhye mɔ avi ahonle nu aha bɛ diedi ne anwo edwɛkɛ wɔ ɛbulɛ adenle zo. Eza ɛbahola ɛ nee nolobɔlɛnli mɔɔ le fofolɛ la ahɔ daselɛlilɛ na wɔaboa ye wɔamaa yeava Ngɛlɛlera ne yeahilehile awie mɔ. Saa ɛyɛ ɛhye a, ɛnee ɛlɛkilehile ye wɔamaa yeazukoa Kelaese.—Luku 10:25-28.\n12. Asoo yɛhyia anwubielɛ titili bie kolaa na yɛahola yɛayɛ ɛdoavolɛyɛlɛ gyima ne ɔ? Kilehile nu.\n12 Ɔnle kɛ yɛ nuhua biala te nganeɛ kɛ yɛhyia anwubielɛ titili bie kolaa na yɛahola yɛahilehile awie yɛamaa yeayɛ Gyisɛse ɛdoavolɛ. Duzu ati ɔ? Fa Faustina mɔɔ de Bolivia la kɛ neazo. Kolaa na yeayia Gyihova Alasevolɛ la, ɛnee ɔnze kenga. Noko kɛkala, ɔkola ɔkenga ngyikyi ngyikyi. Bɛzɔne ye, na ɔ nye die nwo kɛ ɔbahilehile awie mɔ. Ɔ nee menli nnu sukoa Baebolo ne dapɛne biala. Ɔwɔ nuhua kɛ Faustina ɛngola ɛngenga kpalɛ kɛ mɔɔ ye sukoavoma ne mɔ dɔɔnwo yɛ la, noko yehola yeboa menli nsia yemaa bɛzɔne.—Luku 10:21.\n13. Saa yɛnlɛ alagye fee bɔbɔ na yɛyɛ ɛdoavolɛyɛlɛ gyima ne a, nyilalɛ boni mɔ a yɛnyia a?\n13 Kilisienema dɔɔnwo ɛnlɛ alagye fee, ɔluakɛ bɛlɛ ninyɛne mɔɔ anwo hyia kpalɛ mɔɔ bɛlɛyɛ a. Noko, bɛnyia mekɛ bɛyɛ Baebolo ɛzukoalɛ na bɛ nye die kpalɛ. Yɛ Melanie neazo ne nzonlɛ. Ɛnee ɔle wovolɛ ko mɔɔ ɛlɛtete kakula raalɛ mɔɔ ɛnyia ɛvolɛ mɔtwɛ la wɔ Alaska. Eza ɛnee ɔfa mekɛ dɔɔnwo ɔyɛ gyima yɛɛ ɔnea ye awovolɛ mɔɔ ɛnyia kansa la. Ɛnee Melanie angomekye a le Dasevolɛ wɔ sua mɔɔ ɔde zo la azo a. Ɔluakɛ ɛyɛlɛ wɔ ɛleka mɔɔ ɔde la ati, ɛnee ɔta ɔyɛ asɔne kɛ Gyihova ɛmaa ye anwosesebɛ ɔmaa ɔhola ɔhɔ daselɛlilɛ ɔluakɛ ɛnee ɔkulo kɛ ɔnyia awie mɔɔ ɔ nee ye bazukoa Baebolo ne a. Awieleɛ bɔkɔɔ ne, ɔyiale Sara, mekɛ mɔɔ ɔnwunle kɛ Nyamenle lɛ duma la, ɔzinle ɔ nwo. Yemɔ anzi, Sara liele Baebolo ɛzukoalɛ dole nu. Melanie ka kɛ: “Ɔdwu Yalɛ nɔsolɛ nu a, ɛnee mevɛ, noko me nee me ra raalɛ ne hɔle zo hɔyɛle Baebolo ɛzukoalɛ ne na yɛnyianle nvasoɛ dɔɔnwo. Yɛ nye liele kɛ yɛyɛle Sara kpuya ne mɔ anwo neɛnleanu na yɛbuale bɛ kɛnlɛma la, eza yɛ nye liele kɛ yɛnwunle kɛ yerayɛ Gyihova agɔnwo la.” Sara vale akɛnrasesebɛ gyinlanle dwazotia nloa, ɔgyakyile asɔne mɔɔ ɔkɔ la na ɔmaanle bɛzɔnenle ye.\nDEƐMƆTI ƆHYIA ABOTANE AMAA YƐAYƐ MENLI ƐDOAVOLƐMA LA\n14. (a) Duzu ati a ɛdoavolɛyɛlɛ gyima ne le kɛ fɛlɛhyelɛ a? (b) Kɛzi Pɔɔlo edwɛkɛ mɔɔ wɔ 2 Timote 4:1, 2 la ka wɔ ɛ?\n14 Saa wɔ ɛzonlenlɛ gyima ne ɛnzo ma bɔbɔ a, mmamaa ɛ sa nu to, nyia anyelazo na kɔ zo kpondɛ. Gyisɛse vale ɛdoavolɛyɛlɛ gyima ne totole fɛlɛhyelɛ nwo. Menli mɔɔ kye fɛlɛ la yɛ gyima ɛsesebɛ dɔnehwele dɔɔnwo kolaa na bɛahye bie. Ɔdwu mekɛ ne bie a, bɛyɛ gyima nɔɔzo anzɛɛ aleɛbahye ne ala yɛɛ bɛtu adenle bɛkɔ moa kpalɛ. (Luku 5:5) Zɔhane ala a, Kilisienema bie mɔ noko fa dɔnehwele dɔɔnwo si abotane kɔ ɛleka ngakyile na bɛkɔkpondɛ menli a. Duzu ati ɔ? Amaa bɛanyia menli dɔɔnwo. Menli mɔɔ ta bɔ mɔdenle kpondɛ la yia bɛdabɛ mɔɔ bɛ nye die yɛ edwɛkɛ ne anwo la. Asoo ɛbahola wɔabɔ mɔdenle wɔaha edwɛkɛ ne wɔ mekɛ anzɛɛ ɛleka mɔɔ ɛbahola wɔayia menli dɔɔnwo ɛ nee bɛ abɔ adawu la ɔ?—Kenga 2 Timote 4:1, 2.\nSi abotane boa wɔ sukoavoma maa bɛnyia anyuhɔlɛ wɔ sunsum nu (Nea ɛdendɛkpunli 15-16) *\n15. Duzu ati a saa yɛlɛyɛ Baebolo ɛzukoalɛ a, yɛhyia abotane a?\n15 Abotane hyia wɔ mekɛ mɔɔ yɛlɛyɛ Baebolo ɛzukoalɛ la, duzu ati ɔ? Debie ko a le kɛ, tɛ kɛ yɛboa sukoavo ne yɛamaa yeanwu Baebolo nu nɔhalɛ ne na yeahulo ala. Eza ɔwɔ kɛ yɛboa ye yɛmaa ɔnwu Gyihova mɔɔ le Baebolo ne Kɛlɛvolɛ la na ɔkulo ye. Bieko, ɔwɔ kɛ yɛkile yɛ sukoavo ne mɔɔ Gyisɛse kpondɛ avi ye ɛdoavolɛma ɛkɛ la, na eza yɛmaa ɔnwu kɛzi ɔbabɔ ye ɛbɛla kɛ nɔhalɛ Kilisienenli la. Ɔwɔ kɛ yɛnyia abotane yɛboa ye wɔ mekɛ mɔɔ ɔlɛbɔ mɔdenle kɛ ɔbava Baebolo ngyinlazo yeayɛ gyima la. Bie mɔ kola yɛ nzenzaleɛ wɔ siane ekyii anu. Wɔ bie mɔ afoa nu, ɔdie mekɛ.\n16. Duzu a ɛsukoa ɛfi Raúl edwɛkɛ ne anu a?\n16 Anwubielɛ bie mɔɔ edwɛkpatɛlɛvolɛ bie mɔɔ wɔ Peru nyianle la maa yɛnwu kɛzi abotane nwo hyia la. Ɔka kɛ: “Me nee Baebolo sukoavo bie mɔɔ bɛfɛlɛ ye Raúl la zukoale mbuluku nwiɔ. Noko ɛnee ɔngola ɔnyɛ nzenzaleɛ kpalɛ wɔ ɛbɛlabɔlɛ nu. Ngyegyelɛ wɔ ye agyalɛ ne anu, ɔ nloa ɛdendɛlɛ ɛnyɛ fɛ yɛɛ ɔ mra ne mɔ ɛmbu ye. Ɛnee ɔba debiezukoalɛ dahuu, yemɔti meangyakyi ɔ nee ye abusua ne ɛboalɛ. Menyiale ye la, ɛvolɛ nsa pɛle nu kolaa na yeafɛta ɛzɔnenlɛ.”\n17. Boni a yɛbazuzu nwo wɔ edwɛkɛ bieko anu a?\n17 Gyisɛse zele yɛ kɛ, ‘yɛhɔyɛ menli ye ɛdoavolɛma.’ Fane dɔɔnwo ne ala, yɛ nee menli mɔɔ bɛ diedi le ngakyile kolaa fi yɛ ɛdeɛ ne anwo la a tendɛ a. Bie mɔ noko ɛngɔ asɔne biala anzɛɛ bɛnlie bɛnli kɛ Nyamenle wɔ ɛkɛ. Edwɛkɛ bieko bamaa yɛanwu kɛzi yɛbaha edwɛkɛ ne yɛahile menli ɛhye mɔ la.\nDuzu ati a ɛdoavolɛyɛlɛ gyima ne anwo hyia a?\nNwane mɔ a ɛlɛyɛ menli ɛdoavolɛma ɛ?\nDuzu ati a ɔhyia abotane amaa yɛayɛ menli ɛdoavolɛma ɛ?\nEDWƐNE 68 Dua Belemgbunlililɛ Ma Ne\n^ ɛden. 5 Kilisiene asafo ne gyima titili a le kɛ, bɛboa awie mɔ bɛamaa bɛayɛ Kelaese ɛdoavolɛma. Edwɛkɛ ɛhye bava nzuzulɛ bie mɔ mɔɔ baboa yɛ amaa yɛayɛ gyima ɛhye la yeamaa.\n^ ɛden. 2 EDWƐKƐ MƆƆ BƐHILEHILE NU: Kelaese ɛdoavolɛma ɛnzukoa Gyisɛse ngilehilelɛ ne ala. Bɛfa mɔɔ bɛsukoa la bɛbɔ bɛ ɛbɛla. Bɛbɔ mɔdenle kɛ bɛbava Gyisɛse agyakɛ anzɛɛ bɛbali ye neazo ne anzi kpalɛ.—1 Pita 2:21.\n^ ɛden. 52 NVONINLI NWO EDWƐKƐ: Nrenyia bie mɔɔ ɛlɛtu adenle la ɛlie yɛ mbuluku ne mɔ ko wɔ Alasevolɛ ne mɔ ɛkɛ wɔ anwumalɛne agyinlaleɛ ne. Nzinlii, wɔ ye ɛnwomenlelielɛ ne anu, yenwu Alasevolɛ gyɛne mɔɔ bɛlɛyɛ bagua nu daselɛlilɛ la. Mɔɔ ɔziale ɔhɔle sua nu la, nolobɔlɛma hɔbɔle ye anlenkɛ nu.\n^ ɛden. 54 NVONINLI NWO EDWƐKƐ: Nrenyia ko ne ala ɛlie Baebolo ɛzukoalɛ ɛdo nu. Awieleɛ bɔkɔɔ ne, yefɛta ɛzɔnenlɛ.\nFa nwa awie Fa nwa awie “Bɛhɔ, Bɛyɛ . . . Menli Me Ɛdoavolɛma”\nw19 July m. 14-19


Nɔmbɛse 21 | Yintanɛte Zo Baebolo | Ewiade Fofolɛ Ngilebɛbo\nBɛli Elade belemgbunli ne anwo zo konim (1-3)\nKɔbele ɛwɔlɛ ne (4-9)\nYizilayɛ bɔle Mowabe anwo mgbɔlɔka (10-20)\nBɛli Amɔlema Belemgbunli Saehɔn anwo zo konim (21-30)\nBɛli Amɔlema Belemgbunli Ɔɔgo anwo zo konim (31-35)\n21 Mɔɔ Elade belemgbunli+ ne mɔɔ le Keenanli na ɔde Nɛgɛbe nehane la dele kɛ Yizilayɛma ɛlua Atalem adenle ne azo ɛra la, ɔvale konle ɔdoale Yizilayɛma na ɔhyele bɛ nuhua bie mɔ ɔhɔle. 2 Yemɔti Yizilayɛ bɔle Gyihova ɛwɔkɛ ɛhye: “Saa ɛfa menli ɛhye mɔ ɛwula me sa nu a, mebazɛkye bɛ azuamgbole ne mɔ bɔkɔɔ.” 3 Ɔti Gyihova diele Yizilayɛ ane na ɔvale Keenama ɔwulale bɛ sa nu, na bɛzɛkyele bɛ nee bɛ azuamgbole ne mɔ bɔkɔɔ. Yemɔti bɛdonle ɛkɛ ne Hɔɔma.*+ 4 Mɔɔ bɛvile Hɔɔ Boka+ ne anwo na bɛlɛtoa bɛ adendulɛ ne azo la, bɛhɔvale Nyevile Kɔkɔlɛ ne anloa amaa bɛanlua Yidɔm azɛlɛ zo,+ na adendulɛ ne yɛle menli ne ɛvɛlɛ. 5 Na menli ne hɔle zo dendɛle tiale Nyamenle nee Mosisi+ kɛ: “Duzu ati a bɛye yɛ bɛvi Yigyibiti bɛra fienemgbole ye anu a? Aleɛ nee nzule biala ɛnle ɛke,+ yɛɛ aleɛ funli ɛhye ɛvonlo yɛ.”*+ 6 Yemɔti Gyihova maanle nwɔlɛ anwo ɛzulolɛ* hɔle menli ne anu na bɛkekale bɛ, ɔti Yizilayɛma dɔɔnwo wule.+ 7 Ɔti menli ne rale Mosisi anwo ɛkɛ na bɛhanle kɛ: “Yɛyɛ ɛtane, ɔluakɛ yɛdendɛ yɛtia Gyihova nee ɛdawɔ.+ Sɛlɛ Gyihova maa ɔye nwɔlɛ ne mɔ ɔvi yɛ avinli.” Na Mosisi zɛlɛle maanle menli ne.+ 8 Akee Gyihova zele Mosisi kɛ: “Yɛ ɛwɔlɛ mɔɔ anwo yɛ ɛzulolɛ la fa kenda baka zo. Na ɛwɔlɛ ka awie a yeado ɔ nye yeanlea ɛwɔlɛ ne na yeadɛnla ngoane nu.” 9 Ɛkɛ ne ala Mosisi yɛle kɔbele ɛwɔlɛ+ na ɔvale ɔhendanle baka zo,+ na mekɛ biala mɔɔ ɛwɔlɛ kɛha awie na ɔkɛdo ɔ nye ɔkɛnlea kɔbele ɛwɔlɛ ne la, ɔnyia ngoane.+ 10 Akee Yizilayɛma dule bɛ bo na bɛhɔdɛnlanle Obɔto.+ 11 Bɛvile Obɔto na bɛhɔdɛnlanle Aye-abalem+ fienemgbole ne mɔɔ nee Mowabe anye bɔ zo la anu, wɔ aduduleɛ afoa nu. 12 Bɛvile ɛkɛ ne na bɛhɔdɛnlanle Zilɛde Bɔnza*+ ne anwo. 13 Bɛvile ɛkɛ ne na bɛhɔdɛnlanle Anɔn maanzinli+ ne mɔɔ wɔ fienemgbole ne mɔɔ tɛlɛ kɔdwu Amɔlema ɛweɛne zo la anu, ɔluakɛ Anɔn la Mowabe ɛweɛne zo, ɔla Mowabe nee Amɔlema avinli. 14 Ɛhye ati a Gyihova Konle buluku ne ka “Veehɛbe mɔɔ wɔ Sufa nee Anɔn mbɔnza* ne mɔ, 15 yɛɛ mbɔnza* ne mɔ ndololeɛ nu,* mɔɔ tɛlɛ kɔ Aale suakpole ne azo na ɔkɔdwu Mowabe ɛweɛne zo” anwo edwɛkɛ la. 16 Bɛvi ɛkɛ ne la bɛhɔle Biyɛ.* Bula ɛhye a Gyihova hanle nwolɛ edwɛkɛ hilele Mosisi kɛ: “Boɔboa menli ne anloa na maa memaa bɛ nzule” la. 17 Mekɛ zɔhane, Yizilayɛma dole edwɛne ɛhye: “O bula, maa nzule ɛrɛla!—Bɛlie* zo ɛ! 18 Bula mɔɔ mgbanyima dule, bula mɔɔ menli titili mɔɔ wɔ menli ne anu dule,Bɛvale belemgbunli kpɔma nee bɛ kpɔma ne mɔ a bɛdule a.” Akee bɛvile fienemgbole ne anu bɛhɔle Matena, 19 bɛvi Matena bɛhɔle Nahaleɛle, yɛɛ bɛvi Nahaleɛle bɛhɔle Beemɔto.+ 20 Bɛvi Beemɔto bɛhɔle bɔnza ne mɔɔ wɔ Mowabe+ azɛlɛ zo la anu, ɔwɔ Pesega+ ati zo yɛɛ ɔ nye kile Gyehyaemɔn.*+ 21 Akee Yizilayɛma zoanle menli maanle bɛhɔzele Amɔlema Belemgbunli Saehɔn kɛ:+ 22 “Maa yɛlua wɔ azɛlɛ ne azo. Yɛnrɛmakyi yɛnrɛhɔ wɔ ɛya anzɛɛ wɔ vanye egyinli nu. Yɛnrɛnlo bula biala anu nzule. Yɛbalua Belemgbunli Adenle ne azo kɔkpula kɛ yɛbapɛ nu wɔ wɔ azɛlɛ ne azo.”+ 23 Noko Saehɔn ammaa Yizilayɛma anlua ye azɛlɛ ne azo. Emomu, Saehɔn boɔboale ye menli ne amuala anloa na ɔhɔyiale Yizilayɛma wɔ fienemgbole ne anu, na ɔrale Gyeehaze na ɔ nee Yizilayɛma honle.+ 24 Noko Yizilayɛma vale konle dadeɛ lile ɔ nwo zo konim+ na bɛvale ye azɛlɛ ne+ ɔvi Anɔn+ kɔdwu Gyabɔko+ mɔɔ bikye Amɔnoma la, ɔluakɛ Gyeezɛ+ wɔ Amɔnoma ɛweɛne zo.+ 25 Ɔti Yizilayɛma vale azuamgbole ɛhye mɔ kɔsɔɔti na bɛdɛnlanle Amɔlema+ azuamgbole ne mɔ amuala azo, Hɛhyebɔn nee azua mɔɔ zuozua ye la amuala azo. 26 Ɛnee Hɛhyebɔn le Amɔlema Belemgbunli Saehɔn mɔɔ nee Mowabe belemgbunli ne honle na ɔliele ye azɛlɛ ne amuala too ɔhɔdwule Anɔn ne anloa la suakpole. 27 Ɛhye ati, bɛbu ɛrɛlɛ bɛfa bɛgolo bɛ nwo kɛ: “Bɛla Hɛhyebɔn. Maa bɛkyekye Saehɔn suakpole ne na ɔgyinla kpundii. 28 Ɔluakɛ senle vi Hɛhyebɔn rale, sendɔlɔra vi Saehɔn sua zo rale. Yeyela Aale mɔɔ wɔ Mowabe, ɛhɛe, Anɔn awoka ne mɔ amenle mɔ. 29 Mowabe, gyakɔ! O bɛmɛ mɔɔ bɛwɔ Kimɔhye,+ bɛbazɛkye bɛ! Ɔmaa ɔ mra mrenyia di tutɛnla yɛɛ Amɔlema Belemgbunli Saehɔn kye ɔ mra mraalɛ kɔ akɛlɛzonlenlɛ nu. 30 Bɛmaa yɛhɔ bɛ nwo zo;Yɛbazɛkye Hɛhyebɔn too yɛahɔdwu Daebɔn;+Bɛmaa yɛbɔ ɔ bo zo too yɛhɔdwu Nofaa;Senle bazɔ too yeahɔdwu Mɛdeba.”+ 31 Yemɔti Yizilayɛma dɛnlanle Amɔlema azɛlɛ zo. 32 Akee Mosisi zoanle menli kɛ bɛhɔnleɛnlea Gyeezɛ+ azo. Bɛhonle bɛvale azua mɔɔ zuozua ye la na bɛvoanle Amɔlema mɔɔ wɔ ɛkɛ la. 33 Akee bɛhakyile bɛ nye bɛhɔvale Beehyan Adenle ne azo. Na Beehyan Belemgbunli Ɔɔgo+ nee ye menli ne amuala vindele rayiale bɛ na bɛ nee bɛ honle wɔ Ɛdelɛyae.+ 34 Gyihova zele Mosisi kɛ: “Mmasulo ye,+ ɔluakɛ mebava ɔdaye nee ye menli ne amuala nee ye azɛlɛ ne meawula ɛ sa nu,+ na ɛbayɛ ye kɛ mɔɔ ɛyɛle Amɔlema Belemgbunli Saehɔn mɔɔ ɛnee ɔde Hɛhyebɔn la.”+ 35 Yemɔti bɛhunle ɔdaye nee ɔ mra mrenyia ne mɔ yɛɛ ye menli ne amuala, bɛ nuhua ko bɔbɔ anga,+ na bɛvale ye azɛlɛ ne.+\n^ Ɔ bo kile “Ɛzɛkyelɛ.”\n^ Anzɛɛ “nwɔlɛ mɔɔ anloa yɛ nyane.”\n^ Hibulu aneɛ nu, “anloa anu.”\n^ Ɔ bo kile “Bula; Kuma.”\n^ Anzɛɛ “Bɛdo bɛlie.”


Luku 11 | Yintanɛte Zo Baebolo | Ewiade Fofolɛ Ngilebɛbo\nLuku Edwɛkpa 11:1-54\nKɛzi bɛyɛ asɔne la (1-13)\nAsɔneyɛlɛ nwo neazo (2-4)\nBɛdua Nyamenle asa ɛrɛlɛsɛka zo bɛtu sunsum ɛtane (14-23)\nSunsum ɛtane sia ba a (24-26)\nNɔhalɛ anyelielɛ (27, 28)\nDwona sɛkɛlɛneɛ ne (29-32)\nSonlabaka ne kɛnlaneɛ (33-36)\nƐzonlenlɛ nu nabalabama gyakɔ (37-54)\n11 Ɛnee ɔwɔ ɛleka bie ɔlɛyɛ asɔne, mɔɔ ɔwiele la, ye ɛdoavolɛma ne ko zele ye kɛ: “Awulae, kile yɛ kɛzi bɛyɛ asɔne, kɛ mɔɔ Dwɔn noko hilele ye ɛdoavolɛma ne la.” 2 Yemɔti ɔzele bɛ kɛ: “Bɛyɛ asɔne a bɛha kɛ: ‘Egya, wɔ duma nwo ɛde.*+ Wɔ Belemgbunlililɛ ɛrɛla.+ 3 Maa yɛ alehyenlɛ biala aleɛ kɛ mɔɔ yɛhyia nwo wɔ alehyenlɛ ne anu la.+ 4 Na fa yɛ ɛtane kyɛ yɛ,+ ɔluakɛ yɛdayɛ noko yɛfa yɛkyɛ awie biala mɔɔ tua yɛ kakɛ la;+ na mmafa yɛ ɛkɔ sɔnea nu.’”+ 5 Akee ɔzele bɛ kɛ: “Fa ye kɛ bɛ nuhua bie lɛ ɔ gɔnwo na ɔkɔ ye ɛkɛ ne nɔɔzo* ɔkɔka ɔkile ye kɛ, ‘Agɔnwolɛ, maa me paano nsa, 6 ɔluakɛ kɛkala a me gɔnwo bie vi adenle zo ɛra a na menlɛ debie mɔɔ mefa meamaa ye a.’ 7 Na ahenle bua ye kɛ: ‘Mmagyegye me. Bɛdo anlenkɛ ne anu, yɛɛ me nee me mra ne mɔ ɛla. Menrɛhola dwazo na meamaa wɔ debie biala.’ 8 Meka meahile bɛ kɛ, saa bɔbɔ ɔnrɛhola dwazo na yeamaa ye debie kɛmɔ ɔle ɔ gɔnwo la ati a, ɔluakɛ ɔ nye bolole ɔbizale la ati+ ɔbadwazo na yeava debie biala mɔɔ ɔhyia nwo la yeamaa ye. 9 Yemɔti meka meahile bɛ, bɛhɔ zo bɛbiza,+ na bɛ sa baha ye; bɛhɔ zo bɛkpondɛ, na bɛbanwu ye; bɛhɔ zo bɛbɔ nu, na bɛbabuke bɛ.+ 10 Ɔluakɛ awie biala mɔɔ kɛbiza la asa ka ye,+ na awie biala mɔɔ kɛkpondɛ la nwu ye, yɛɛ awie biala mɔɔ kɛbɔ nu la, bɛbuke ye. 11 Nɔhalɛ nu, selɛ boni a ɔ ra biza ye fɛlɛ a ɔbamaa ye ɛwɔlɛ a?+ 12 Anzɛɛ ɔbiza ye kolonvia noko a ɔbamaa ye nyamenleakɛlɛ a? 13 Na saa bɛmɛ bɔbɔ mɔɔ bɛle ɛtanevolɛma la, bɛze kɛzi bɛfa ahyɛlɛdeɛ kpalɛ bɛmaa bɛ mra a, ɛnee fane nyɛ yɛɛ bɛ Ze mɔɔ wɔ anwuma la ɛnrɛva sunsum nwuanzanwuanza ne ɛnrɛmaa bɛdabɛ mɔɔ bɛbiza ye la ɛ!”+ 14 Nzinlii ɔdule sunsum ɛtane wɔ mumule bie anwo.+ Mɔɔ ɔdule sunsum ne la mumule ne dendɛle, na ɔzinle menli ne anwo.+ 15 Noko bɛ nuhua bie mɔ hanle kɛ: “Ɔdua Biyɛlezibɛbe,* sunsum ɛtane ne mɔ kpanyinli ne anwo zo a ɔtu sunsum ɛtane ne mɔ a.”+ 16 Bie mɔ noko mɔɔ bɛkulo kɛ bɛsɔ ye bɛnea la hanle kɛ ɔyɛ sɛkɛlɛneɛ bie+ mɔɔ vi anwuma la ɔmaa bɛnlea. 17 Mɔɔ ɔnwunle bɛ adwenle la,+ ɔzele bɛ kɛ: “Belemgbunlililɛ biala mɔɔ anu kɛhyɛ na bɛko bɛtia bɛ nwo la ɛnrɛgyinla, yɛɛ awuke mɔɔ anu kɛhyɛ na bɛko bɛtia bɛ nwo la babɔ. 18 Yemɔti, saa Seetan noko ko tia ɔ nwo a, kɛ ɔkɛyɛ na ye belemgbunlililɛ ne agyinla ɛ? Ɔluakɛ bɛse medua Biyɛlezibɛbe anwo zo a metu sunsum ɛtane ne mɔ a. 19 Saa medua Biyɛlezibɛbe anwo zo a metu sunsum ɛtane ne mɔ a, ɛnee nwane anwo zo a bɛ mra ne mɔ dua tu bɛ a? Ɛhye ati a bɛbabua bɛ ndɛne la. 20 Noko saa medua Nyamenle asa ɛrɛlɛsɛka+ zo a metu sunsum ɛtane ne mɔ a, ɛnee Nyamenle Belemgbunlililɛ ne ɛdwu bɛ nwo ɛke dɛbadɛba.+ 21 Saa awie mɔɔ anwo yɛ se mɔɔ yeboɔboa ɔ nwo kpalɛ la bɔ ye sua nwo bane a, awie ɛnrɛhola ɛnrɛva ye debie. 22 Noko saa awie mɔɔ anwo yɛ se tɛla ye la ba na ɔ nee ye bɛko na ɔdi ɔ nwo zo konim a, zɔhane sonla ne balie ye akodeɛ kɔsɔɔti mɔɔ ɔfa ɔbɔ ye ninyɛne nwo bane la, na yeahyɛ ninyɛne mɔɔ ɔvale ɔvile ye ɛkɛ la. 23 Awie biala mɔɔ ɛnle me afoa la dwazo tia me, yɛɛ mɔɔ nee me ɛnguohua la sande nu.+ 24 “Saa sunsum ɛtane bie fi awie anwo a, ɔkɔduolua ɛleka resee kɛ ɔkpondɛ ɛleka mɔɔ ɔbalie ɔ menle la, na saa yeannyia bie a, ɔka kɛ, ‘Mesia meahɔ me sua ne mɔɔ menvile nu la anu.’+ 25 Na saa ɔbadwu ɛkɛ a, ɔnwu kɛ bɛkpoɔkpoa sua ne anu na bɛziezie nu kɛnlɛma. 26 Akee ɔkɔ na ɔkɔfa sunsum ngakyile nsuu mɔɔ bɛ ti yɛ se tɛla ye la, na bɛwolo nu a, bɛtɛnla ɛkɛ. Ɔti nzinlii ahenle tɛnlabelɛ ne akee sɛkye tɛla alimoa ne.” 27 Mɔɔ ɔ nloa wɔ zo ɔlɛtendɛ la, raalɛ bie maanle ɔ ne zo wɔ menli ne anu zele ye kɛ: “Anyelielɛ a le raalɛ ne mɔɔ nrenzɛle wɔ na ɔnloanle wɔ nyɛfonlɛ la!”+ 28 Noko ɔhanle kɛ: “Kyɛkyɛ, emomu, anyelielɛ a le bɛdabɛ mɔɔ bɛtie Nyamenle edwɛkɛ ne na bɛdi zo la!”+ 29 Mekɛ mɔɔ menli ne rabɔle yiale la, ɔbɔle ɔ bo ɔhanle kɛ: “Awolɛndoazo ɛhye le awolɛndoazo amumuyɛ; ɔkpondɛ sɛkɛlɛneɛ, noko bɛnrɛmaa ye sɛkɛlɛneɛ biala kɛ Dwona sɛkɛlɛneɛ ne ala.+ 30 Kɛ mɔɔ ɛnee Dwona+ le sɛkɛlɛneɛ maa Nenɛvɛma la, zɔhane ala a sonla Ra ne bayɛ amaa awolɛndoazo ɛhye a. 31 Nyiakɛ ɔbahyema ne+ nee awolɛndoazo ɛhye anu menli badwazo wɔ ndɛnebualɛ mekɛ ne anu na yeabua bɛ fɔlɛ, ɔluakɛ ɔvi moamoa nehane ɔradiele Sɔlɔmɔn nrɛlɛbɛ ne. Noko nea! awie mɔɔ le kpole tɛla Sɔlɔmɔn la wɔ ɛke.+ 32 Menli mɔɔ wɔ Nenɛvɛ la nee awolɛndoazo ɛhye badwazo wɔ ndɛnebualɛ mekɛ ne anu, na bɛabua awolɛndoazo ɛhye fɔlɛ, ɔluakɛ Dwona edwɛkɛ ne maanle menli mɔɔ wɔ Nenɛvɛ la nlunle bɛ nwo.+ Noko nea! awie mɔɔ le kpole tɛla Dwona la wɔ ɛke. 33 Awie sɔ kɛnlaneɛ a ɔnva ɔnvea anzɛɛ ɔnva kɛndɛne* ɔmbutu zo, emomu ɔfa ɔsie kɛnlaneɛbaka zo+ amaa bɛdabɛ mɔɔ bɛbara ɛkɛ ne la anwu wienyi ne. 34 Sonlabaka ne kɛnlaneɛ a le ɛnyelɛ. Saa ɛ nye nea debie ko ala a,* wɔ sonlabaka ne amuala bada;* noko saa ɛ nye bolo debie a,* wɔ sonlabaka ne bayɛ awozinli.+ 35 Yemɔti bɛmaa bɛ nye ɛla ɛkɛ na wienyi ne mɔɔ wɔ bɛ nu la anyɛ awozinli. 36 Na saa wɔ sonlabaka ne amuala ta na awozinli ɛnle nu a, ɔbada wienyi kɛ kɛnlaneɛ la.” 37 Mekɛ mɔɔ ɔhanle ɛhye la, Falasiinli bie zɛlɛle ye kɛ ɔmaa bɛhɔli debie. Yemɔti ɔ nee ye hɔle kɛ bɛkali debie. 38 Noko mɔɔ Falasiinli ne nwunle kɛ yeanlimoa yeannrinzi ɔ sa anwo* na yeali debie la, ɔzinle ɔ nwo.+ 39 Noko Awulae zele ye kɛ: “Bɛmɛ Falasiima, bɛnrinzi kanrɛlɛ nee ɛyɛba nwo, noko anyebolo nee amumuyɛ ɛyi bɛ tɛkɛɛ.+ 40 Menli mɔɔ ɛndwenle a! Ahenle mɔɔ yɛle nwolɛ ne la a eza yɛle ɔ kunlu ne a, ɔnle zɔ ɔ? 41 Noko bɛvi bɛ ahonle nu bɛva ahyɛlɛdeɛ* bɛmaa ehyiavolɛma, na nea! bɛ nwo debie biala anwo bade. 42 Bɛmɛ Falasiima, bɛ gyakɔ, ɔluakɛ bɛkyɛ mente* nee nya nya evuanlɛ yɛɛ tola nu nya+ biala anu bulu bɛfa ko bɛmaa, noko bɛbu bɛ nye bɛgua Nyamenle pɛlepɛlelilɛ nee ye ɛlɔlɛ ne azo! Ninyɛne ɛhye mɔ a anrɛɛ ɔwɔ kɛ bɛyɛ a, noko ɔnle kɛ bɛbu bɛ nye bɛgua ninyɛne mɔɔ ɛha la azo.+ 43 Bɛmɛ Falasiima, bɛ gyakɔ, ɔluakɛ bɛkulo nyianu azua nu mbia mɔɔ wɔ ɔ nyunlu* la azo ɛdɛnlanlɛ yɛɛ gua zo ahyebizalɛ!+ 44 Bɛ gyakɔ, ɔluakɛ bɛle kɛ nla* mɔɔ menli ɛnnwu ye*+ la ati bɛtietia zo mɔɔ bɛnze a!” 45 Menli mɔɔ ze Mɛla ne kpalɛ la anu ko zele ye kɛ: “Kilehilevolɛ, saa ɛka ɛhye a ɛnee wɔbɔ yɛdayɛ noko aholoba.” 46 Akee ɔhanle kɛ: “Bɛdabɛ noko mɔɔ bɛze Mɛla ne la, bɛ gyakɔ, ɔluakɛ bɛfa adesoa ɛlomboɛ bɛsoa menli, noko bɛdabɛ mumua ne bɛnva bɛ sa ɛrɛlɛsɛka ko bɔbɔ bɛnzɔ nu!+ 47 “Bɛ gyakɔ, ɔluakɛ bɛto ngapezoma ne nla* noko bɛ nenyia mɔ a hunle bɛ a!+ 48 Nɔhalɛ nu bɛdi bɛ nenyia mɔ nyɛleɛ nwo daselɛ, noko bɛdie mɔɔ bɛyɛle la bɛto nu, ɔluakɛ bɛhunle ngapezoma ne+ yɛɛ bɛmɛ bɛlɛto bɛ nla a. 49 Ɛhye ati Nyamenle nrɛlɛbɛ ne noko hanle kɛ: ‘Mebazoa ngapezoma nee ɛzoanvolɛma wɔ bɛ nwo ɛkɛ, na bɛbahu bie mɔ na bɛayɛ bie mɔ kpɔdekpɔde, 50 amaa bɛabiza ngapezoma kɔsɔɔti mogya mɔɔ bɛhanle bɛguale ɔvi ewiade mɔlebɛbo ne la bɛavi awolɛndoazo ɛhye ɛkɛ,+ 51 ɔvi Ebɛle mogya+ zo kɔkpula Zɛkalaya mogya zo, yemɔ a bɛhunle ye wɔ sua* ne nee afɔlemokyea ne avinli la.’+ Ɛhɛe, meka meahile bɛ, bɛbabiza bɛavi awolɛndoazo ɛhye ɛkɛ. 52 “Bɛdabɛ mɔɔ bɛze Mɛla ne la, bɛ gyakɔ, ɔluakɛ bɛye nrɛlɛbɛ sanvɛ ne bɛvea. Bɛdabɛ a bɛangɔ nu, yɛɛ bɛsi menli mɔɔ ɛlɛkɔ nu la adenle!”+ 53 Yemɔti mekɛ mɔɔ ɔvile ɛkɛ la, mɛla kilehilevolɛma nee Falasiima ne mɔ rahyelele ɔ nwo zo na bɛbizebizale ye edwɛkɛ dɔɔnwo, 54 na bɛnleanle kɛ ɔbaha edwɛkɛ bie na bɛ sa aha ye.+\n^ Anzɛɛ “maa bɛyɛ wɔ duma nwuanzanwuanza; maa bɛbu wɔ duma kɛ ɔle nwuanzanwuanza.”\n^ Anzɛɛ “alevinli mu nwiɔ avinli.”\n^ Anzɛɛ “nwu debie kpalɛ a; nea ɛ nyunlu fɔɔnwo a.”\n^ Anzɛɛ “bayɛ wienyi kpalɛ.”\n^ Giliki aneɛ nu, “saa ɛ nye le ɛtane a; amumuyɛ a.”\n^ Mente le nya mɔɔ bɛdua ye tola nu mɔɔ bɛfa bɛto aleɛ.\n^ Anzɛɛ “mbia mgbalɛ.”\n^ Anzɛɛ “nla mɔɔ bɛanyɛ bɛ nzonlɛ.”\n^ Anzɛɛ “ɛzonlenlɛ sua.”


Belemgbunli Gyɛhɔhyafate Die Nyamenle Di | Baebolo Nu Edwɛkɛ\nASOO ɛze mrenya ɛhye mɔ na ɛze debie mɔɔ bɛlɛyɛ a? Bɛlɛkɔ konle, na mrenya ne mɔ mɔɔ lumua la ɛlɛto edwɛne. Noko wɔannea ɛkɛbiza kɛ: ‘Duzu ati a edwɛndovoma ne mɔ ɛnlɛ dadeɛ nee atwɛ mɔɔ bɛfa baho a?’ Maa yɛnlea.\nGyɛhɔhyafate a le Yizilayɛ mbusua nwiɔ belemgbunlililɛ ne azo belemgbunli a. Ɔdɛnlanle aze wɔ mekɛ mɔɔ Belemgbunli Ehabe nee Gyɛzɛbɛle lile sɔlɔ mbusua 10 belemgbunlililɛ ne azo la. Gyɛhɔhyafate le belemgbunli kpalɛ, na kɛ ɛnee ɔ ze Esa noko de ala ɛne. Yemɔti menli mɔɔ wɔ nyiakɛ mbusua nwiɔ belemgbunlililɛ ne anu la nyianle asetɛnla kpalɛ wɔ mekɛ dɔɔnwo anu.\nNoko akee edwɛkɛ bie zile mɔɔ manle menli ne ahonle dule a. Menli bie rabɔle Gyɛhɔhyafate amaneɛ kɛ: ‘Ɛlɔnema mɔɔ vi Mowabe, Amɔn, nee Siyɛ Boka ne azo la ɛva yɛ aze.’ Yizilayɛma dɔɔnwo bɔle gua wɔ Gyɛlusalɛm kɛ bɛkpondɛ Gyihova ɛkɛ ne moalɛ. Bɛhɔle ɛzonlenlɛ sua ne anu, na ɛkɛ ne yɛɛ Gyɛhɔhyafate yɛle asɔne kɛ: ‘O Gyihova yɛ Nyamenle, yɛnnwu mɔɔ yɛyɛ a. Yɛnlɛ anwosesebɛ biala wɔ ɛlɔnema ɛhye anyunlu. Ɛ nyunlu ala a yɛ nye gyi a.’\nGyihova diele, na ɔmanle ye sonvolɛ ne mɔ ko hanle hilele menli ne kɛ: ‘Konle ne ɛnle bɛ konle, ɔle Nyamenle ɛdeɛ. Ɔnrɛhyia kɛ bɛkɛho. Bɛmɛ bɛgyinla , na bɛnlea kɛ Gyihova bazi alie bɛ la.’\nYemɔti aleɛ hyenle la Gyɛhɔhyafate zele menli ne kɛ: ‘Bɛlie Gyihova bɛli!’ Akee ɔvale edwɛndovoma ɔlile ɛlɔnema ne ati, na bɛdole edwɛne bɛyele Gyihova ayɛlɛ bɛlile menli ne anyunlu. Asoo ɛze mɔɔ zile mekɛ mɔɔ bɛbikyele azokoɛleɛ ne la ɔ? Gyihova manle agbɔvolɛ ne mɔ nee bɛ nwo honle. Na mekɛ mɔɔ Yizilayɛma hɔdwule ɛkɛ ne la, ɛnee ɛlɔnema ne amuala ɛwu!\nAsoo nrɛlɛbɛ ɛnle nu kɛ Gyɛhɔhyafate nyianle diedi wɔ Gyihova anu la ɔ? Saa yɛdayɛ noko yɛdie Ye yɛdi a yɛbayɛ nrɛlɛbɛvolɛma.\n1 Arelemgbunli 22:41-53; 2 Edwɛkɛsisilɛ 20:1-30.\nFa nwa awie Fa nwa awie Gyɛhɔhyafate Die Gyihova Di


‘Bɛbali Me Nwo Daselɛ’—Gyima ne 1:8 | Debiezukoalɛ\nƐzinzalɛ Arane—Debiezukoalɛ Ɛdeɛ | July 2014\nKENGA YE WƆ Afrikaans Albanian America Mumule Aneɛ Amharic Arabic Argentina Mumule Aneɛ Armenian Aymara Azerbaijani Azerbaijani (Cyrillic) Bengali Bicol Bislama Brazil Mumule Aneɛ Bulgarian Cambodian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Cinyanja Colombia Mumule Aneɛ Croatian Czech Dangme Danish Drehu Dutch Efik English Estonian Ewe Fijian Finnish French Ga Georgian German Giliki Greenlandic Guarani Gujarati Gun Haitian Creole Hibulu Hiligaynon Hindi Hungarian Icelandic Igbo Iloko Indonesian Italian Italy Mumule Aneɛ Japan Mumule Aneɛ Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mazatec (Huautla) Mexico Mumule Aneɛ Mizo Moore Ndebele Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese (Brazil) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russia Mumule Aneɛ Russian Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tshwa Tsonga Turkish Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n‘Bɛbali Me Nwo Daselɛ’\n“Gyisɛse buale bɛ kɛ, ‘. . . na bɛali me nwo daselɛ . . . bɛahɔdwu aleɛabo ɛleka biala.’”—GYI. 1:7, 8.\nƐBAHOLA WƆAYE Ɔ NLOA Ɔ?\nKɛzi Gyisɛse nleanle ye duma ne anwo bɔle ye ɛbɛla ɛ?\nDuzu a ɛnee Gyisɛse ɛlɛkile wɔ mekɛ mɔɔ ɔhanle kɛ: ‘Yɛbali ɔ nwo daselɛ la ɛ’?\nKɛmɔti a ɔwɔ kɛ yɛnyia anwodozo kɛ yɛbahola yɛawie yɛ daselɛlilɛ gyima ne bɔkɔɔ ɛ?\n1, 2. (a) Gyihova dasevolɛ mɔɔ tɛla biala la a le nwane? (b) Duma Gyisɛse ne abo kile duzu, na kɛzi Nyamenle Ara ne bɔle ye duma ne anwo ɛbɛla ɛ?\n“NA ƐHYE ala ati yɛɛ bɛwole me bɛmanle membale ewiade ye anu a, kɛ membanli nɔhalɛ ne anwo daselɛ.” (Bɛgenga Dwɔn 18:33-37.) Edwɛkɛ ɛhye a Gyisɛse Kelaese hanle hilele Wulomuma amɛnlado ne mɔɔ ɛnee nea Dwudiya azo wɔ mekɛ mɔɔ bɛdi ye edwɛkɛ la a. Ɛnee ɔtɛkyɛle biala yɛɛ Gyisɛse lale ɔ nwo ali kɛ belemgbunli a. Ɛvolɛ dɔɔnwo anzi, ɛzoanvolɛ Pɔɔlo hanle akɛnrasesebɛ nwo neazo ɛhye mɔɔ Gyisɛse yɛle la anwo edwɛkɛ kɛ, ‘ɔgyinlanle Pɔnteɛse Paelɛte anyunlu ɔlile ye diedi nwo daselɛ.’ (1 Tem. 6:13) Nɔhalɛ nu, ɔdwu mekɛ ne bie a ɔhyia akɛnrasesebɛ kpalɛ na awie ahola ayɛ “nɔhalɛ dasevolɛ” wɔ Seetan ewiade ɛhye mɔɔ ɛkpɔlɛ dɔɔnwo wɔ nu la anu!—Yek. 3:14.\n2 Kɛmɔ ɛnee Gyisɛse le Dwuunli la ati, bɛwole ye kɛ Gyihova dasevolɛ. (Aye. 43:10) Ɔrayɛle Nyamenle dasevolɛ mɔɔ tɛla biala. Gyisɛse manle mɔɔ ye duma ne kile la anwo hyianle ye kpalɛ. Mɔɔ anwumabɔvolɛ ne zele Gyisɛse papa Dwosefi mɔɔ ɔtetele ye la kɛ ɔlua sunsum nwuanzanwuanza ne azo Mɛle banrenzɛ la, ɔdoale zo kɛ: “Ɔbawo ralɛ nrenya na wɔado ye duma Gyisɛse, ɔboalekɛ ɔbalie ye menli ne yeavi bɛ ɛtane nu.” (Mat. 1:20, 21) Wɔ Hibulu nu, duma Gyisɛse abo kile “Gyihova Le Ngoanedievolɛ.” Ɛnee Gyihova balua Gyisɛse anwo zo alie alesama avi ɛtane nee ewule nu. Gyisɛse zele Dwuuma kɛ bɛnlu bɛ nwo wɔ bɛ ɛtane ne mɔ anwo amaa bɛanyia Gyihova anyunlu ɛlolɛ. (Mat. 10:6; 15:24; Luku 19:10) Ɔbɔle Nyamenle Belemgbunlililɛ ne nolo. Edwɛkpa kɛlɛvolɛ Maake hɛlɛle kɛ: “Gyisɛse hɔle Galeli hɔbɔle Edwɛkpa ne nolo kɛ, ‘Mekɛ ne ɛdwu, Nyamenle Belemgbunlililɛ ne ɛbikye. Bɛnlu bɛ nwo na bɛlie Edwɛkpa ne bɛli.’” (Maake 1:14, 15) Eza Gyisɛse vale akɛnrasesebɛ kpale Dwuuma ɛzonlenlɛ ne anu mgbanyima anwo ɛdanlɛ, ɛhye boka nwo bie a bɛhunle ye a.—Maake 11:17, 18; 15:1-15.\n“NINYƐNE MGBOLE MƆƆ NYAMENLE ƐYƐ”\n3. Gyisɛse wule la ye kenle nsa ne azo, duzu a zile a?\n3 Noko, nwanwane debie bie zile! Gyisɛse wule la ye kenle nsa ne azo, Gyihova dwazole ye vile ewule nu, kɛ sunsum nu sonla mɔɔ ɛnnwu ɛlɛ. (1 Pita 3:18) Gyisɛse yele ɔ nwo hilele ye ɛdoavolɛma ne ɔvale ɔlile bɛ daselɛ. Kenle mɔɔ bɛdwazole ye ala la, ɔyele ɔ nwo ɔhilele fane nnu.—Mat. 28:8-10; Luku 24:13-16, 30-36; Dwɔn 20:11-18.\n4. Ayia boni a Gyisɛse yɛle wɔ mekɛ mɔɔ bɛdwazole ye la ɛ, na duzu gyima a ɔvale ɔmanle ye ɛdoavolɛma a?\n4 Mekɛ mɔɔ tɔ zo nnu mɔɔ Gyisɛse yele ɔ nwo hilele la, ɛnee ye ɛzoanvolɛma ne nee menli gyɛne ɛyia. Kenle titile zɔhane, ɔ nee bɛ zukoale Nyamenle Edwɛkɛ ne. “Ɔbukele bɛ adwenle ɔmanle bɛdele Nyamenle Edwɛkɛ ne abo.” Ɛhye manle bɛdele ɔ bo kɛ ɛnee bɛha bɛdo ɛkɛ dɛba wɔ Ngɛlɛlera ne anu kɛ Nyamenle agbɔvolɛma a bahu ye a noko bɛbalua nwanwane adenle zo bɛadwazo ye. Wɔ ayia zɔhane abo, Gyisɛse manle ye tievolɛma ne nwunle mɔɔ ɔwɔ kɛ bɛyɛ la. Ɔzele bɛ kɛ: “Bɛbɔ ɔ bo wɔ Gyɛlusalɛma ɛke bɛva me duma bɛbɔ anlubɛnwo nolo bɛhile maanle maanle kɔsɔɔti.” Ɔdoale zo kɛ: ‘Bɛli ninyɛne ɛhye mɔ anwo daselɛ.’—Luku 24:44-48.\n5, 6. (a) Duzu ati a Gyisɛse hanle kɛ: ‘Bɛbali ɔ nwo daselɛ ɛ’? (b) Duzu a ɛnee ɔwɔ kɛ Gyisɛse ɛdoavolɛma di nwolɛ daselɛ a?\n5 Yemɔti, mekɛ mɔɔ li amozii mɔɔ Gyisɛse yele ɔ nwo ali wɔ ye kenle 40 ne anzi la, ɛnee ye ɛdoavolɛma ne bade ye mɛla sikalɛ ne mɔɔ tumi wɔ nu mɔɔ ɔvale ɔmanle bɛ la abo: ‘Na bɛbali me nwo daselɛ wɔ Gyɛlusalɛm, nee Dwudiya amuala nee Samɛlea bɛahɔdwu aleɛabo ɛleka biala.’ (Gyi. 1:8) Duzu ati a Gyisɛse hanle kɛ bɛbali ‘ɔ nwo’ daselɛ, na tɛ Gyihova ɛ? Ɔhanle ye zɔ ɔluakɛ ɛnee ye tievolɛma ne le Yizilayɛma, yemɔti bɛle Gyihova alasevolɛ dɛba.\nKɛ Gyisɛse ɛdoavolɛma la, yɛka mɔɔ Gyihova bayɛ ye kenlebie la yɛkile (Nea ɛdendɛkpunli 5, 6)\n6 Kɛkala, akee ɔwɔ kɛ Gyisɛse ɛdoavolɛma ne nwu kɛ Gyihova balua Gyisɛse anwo zo alie alesama ngoane. Adenle ɛhye mɔɔ bɛbalua zo bɛalie bɛ ngoane la di munli tɛla adenle mɔɔ Gyihova luale zo liele Yizilayɛma vile Yigyibiti nee Babelɔn akɛlɛzonlenlɛ nu wɔ tete ne la. Gyisɛse Kelaese ewule ne nee ye ewudwazo ne bahola alie menli avi akɛlɛyɛlɛ mɔɔ tɛla biala, ɛtane nee ewule tumi bo. Mɔɔ bɛvale sunsum nwuanzanwuanza ne bɛkpokpale Gyisɛse ɛdoavolɛma ne wɔ Pɛntekɔso 33 Y.M. la, bɛbɔle “ninyɛne mgbole mɔɔ Nyamenle ɛyɛ la” nolo, na menli dɔɔnwo liele lile. Gyihova ɛmaa Gyisɛse mɔɔ yedwazo ye yevi ewule nu la tumi kpole wɔ anwuma, na ɔlɛdua ɔ nwo zo yealie menli dɔɔnwo mɔɔ ɛnyia diedi wɔ Gyisɛse ɛkpɔnelɛ afɔle ne anu la ngoane.—Gyi. 2:5, 11, 37-41.\n‘ƐKPƆNEDEƐ MAA MENLI DƆƆNWO’\n7. Duzu a ninyɛne mɔɔ sisile wɔ Pɛntekɔso 33 Y.M. la di nwolɛ daselɛ a?\n7 Ninyɛne mɔɔ sisile wɔ ɛvolɛ 33 Y.M. Pɛntekɔso kenle ne anu la, di daselɛ kɛ Gyihova liele Gyisɛse afɔle ne mɔɔ ɔvale ye sonlabaka ne mɔɔ di munli bɔle la dole nu kɛ mgbɔdalɛdeɛ, anzɛɛ debie mɔɔ keda ɛtane zo. (Hib. 9:11, 12, 24) Kɛmɔ Gyisɛse hilehilele nu la, yeamba kɛ, ‘bɛzonle ye; ɔrale kɛ ɔbazonle, na yeava ye ngoane yeayɛ ɛkpɔnedeɛ yeamaa menli dɔɔnwo.’ (Mat. 20:28) “Menli dɔɔnwo” ne mɔɔ bɛbanyia Gyisɛse ɛkpɔnedeɛ ne azo nvasoɛ la, ɛnvi Dwuuma mɔɔ bɛnlunle bɛ nwo la angome anu. Emomu, Nyamenle kpondɛ kɛ ‘menli kɔsɔɔti nyia ngoane,’ ɔluakɛ ɛkpɔnedeɛ ne baye “ewiade amra ɛtane yeahɔ.”—1 Tem. 2:4-6; Dwɔn 1:29.\n8. Nienwu a Gyisɛse ɛdoavolɛma ne lile daselɛ hɔdwule a, na kɛzi bɛholale bɛyɛle zɔ ɛ?\n8 Asoo Gyisɛse ɛdoavolɛma mɔɔ bɛlumua la nyianle akɛnrasesebɛ lile ɔ nwo daselɛ dahuu? Nɔhalɛ nu, bɛyɛle ye zɔ, noko tɛ bɛdabɛ mumua ne bɛ anwosesebɛ ɔ. Gyihova tumi kpole ne mɔɔ yemɔ a le ye sunsum nwuanzanwuanza ne la a manle bɛnyianle anwosesebɛ bɛlile daselɛ a. (Bɛgenga Gyima ne 5:30-32.) Yemɔti, wɔ ɛvolɛ 33 Y.M. Pɛntekɔso kenle ne anzi ɛvolɛ 27, ɛnee bɛbahola bɛaha kɛ, bɛbɔ “Edwɛkpa ɛhye” nolo bɛhile Dwuuma nee menli mɔɔ ɛnle Dwuuma la nee “abɔdeɛ muala mɔɔ wɔ aleɛabo la.”—Kɔl. 1:5, 23.\n9. Kɛmɔ ɛnee bɛha bɛdo ɛkɛ la, duzu a rale Keleseɛne asafo ne azo a?\n9 Ɔyɛ alɔbɔlɛ kɛ mekɛ guale nu la, menli mɔɔ ɛnee wɔ Keleseɛne asafo ne anu la hilehilele ninyɛne mɔɔ ɛnle nɔhalɛ la, na bɛlɛ ye ngyikyingyikyi toonwo bɛzɛkyele mediema ne mɔ diedi la. (Gyi. 20:29, 30; 2 Pita 2:2, 3; Dwuudu 3, 4) Gyisɛse hanle kɛ kpɔkyevolɛma bawoa ɛkɛ toonwo “ewiade awieleɛ.” (Mat. 13:37-43) Ɛhye ati, wɔ October 1914, Gyihova kpale Gyisɛse kɛ alesama amuala Belemgbunli. Zɔhane mekɛ ne a “awieleɛ mekɛ ne” anzɛɛ Seetan ɛtane ewiade ne awieleɛ mekɛ ne bɔle ɔ bo a.—2 Tem. 3:1.\n10. (a) Ɛvolɛ titile boni a Keleseɛnema mɔɔ bɛkpokpa bɛ mɔɔ bɛwɔ ɛkɛ ɛnɛ la bɔle nwolɛ nolo a? (b) Duzu a zile wɔ October 1914 a, kɛzi yɛkola yɛnwu ye zɔ ɛ?\n10 Ɛvolɛ 30 kolaa na October 1914 adwu la, yɛɛ Keleseɛnema mɔɔ bɛkpokpa bɛ la bɔle ɔ bo bɔle ye nolo kɛ Nyamenle Belemgbunlililɛ ne bali tumi wɔ zɔhane ɛvolɛ ne a. Bɛnwunle ɛhye wɔ edwɛkɛ mɔɔ wɔ Daneɛle ngapezo ne mɔɔ fane baka kpole bie mɔɔ bɛbapɛ ye bɛado aze na yeafifi wɔ “ɛvolɛ [anzɛɛ, mekɛ] nsuu” anzi la anu. (Dan. 4:16) Gyisɛse vɛlɛle mekɛ ɛhye “menli mɔɔ ɛnze Nyamenle la . . . mekɛ” wɔ ye kenlebie ɛralɛ ne nee ye ‘ewiade awieleɛ ne’ anwo ngapezo ne anu. Ɔvi ɛvolɛ 1914, “debie mɔɔ bazi ahile kɛ [Kelaese] ɛralɛ ne ɛdwu” la ɛla ali wienyi ɛmaa menli kɔsɔɔti ɛnwu ye. Kɛkala ɔle azɛlɛ ye Belemgbunli fofolɛ. (Mat. 24:3, 7, 14; Luku 21:24) Yemɔti, ɔvi zɔhane mekɛ ne, “ninyɛne mgbole mɔɔ Nyamenle ɛyɛ” mɔɔ yɛbɔ ye nolo la bie a le Gyisɛse mɔɔ Gyihova ɛva ye ɛzie Belemgbunli ɔvi 1914 la.\n11, 12. (a) Duzu a zile wɔ 1919 ne anu a? (b) Duzu a lale ali wienyi wɔ ɛvolɛ 1935 ne anu a? (Nea mɔlebɛbo nvoninli ne.)\n11 Ɔvi ɛvolɛ 1914 mɔɔ bɛziele Gyisɛse Kelaese Belemgbunli la, yɛɛ ɔbɔle ɔ bo kɛ ɔye ye ɛdoavolɛma mɔɔ bɛkpokpa bɛ la yeavi ‘Babelɔn Kpole ne,’ mɔɔ ɔgyi ɛkɛ ɔmaa adalɛ ɛzonlenlɛ la anu a. (Yek. 18:2, 4) Wɔ 1919, mɔɔ ɛnee Ewiade Konle I rale ye awieleɛ ɛtɛkyɛle la, menli mɔɔ bɛva sunsum nwuanzanwuanza ne bɛkpokpa bɛ la nyianle adenle bɔle edwɛkpa ne nolo wɔ ewiade amuala. Bɛlile ɛkpɔnedeɛ ne mɔɔ kola die ngoane nee edwɛkpa mɔɔ fane Nyamenle Belemgbunlililɛ ne anwo la daselɛ. Ɔlua ɛhye azo, menli dɔɔnwo zukoale nɔhalɛ ne na bɛkpokpale bɛ kɛ bɛ nee Kelaese bɛayɛ arelemgbunli wɔ anwuma.\n12 Wɔ 1935, ɔralale ali wienyi kɛ Kelaese ɛbɔ ɔ bo ɔlɛboɔboa ye ‘mboane gyɛne’ ne anloa. Ɛnɛ, mboane gyɛne ne anu amra ɛyɛ mgbe dɔɔnwo wɔ ewiade amuala. Bɛ nee menli mɔɔ bɛkpokpa bɛ la di Kelaese neazo ne anzi bɛfa akɛnrasesebɛ bɛdi daselɛ. Mboane gyɛne ne noko die di kɛ ɔlua Gyisɛse afɔlebɔlɛ ne ala azo a bɛbanyia ngoane a. Bɛze kɛ saa bɛkɔ zo bɛyɛ daselɛlilɛ gyima ne na bɛfa bɛ ngoane mekɛ bɛyɛ mɔɔ sɔ Gyihova anye a, bɛbanyia bɛ ti wɔ “amaneɛnwunlɛ kpole ne” anu, na bahɔ Nyamenle ewiade fofolɛ ne anu.—Dwɔn 10:16; Yek. 7:9, 10, 14.\n‘BƐNYIANLE AKƐNRASESEBƐ BƐHANLE EDWƐKPA NE’\n13. Kɛ Gyihova Alasevolɛ la, duzu a yɛsika yɛ bo kɛ yɛbayɛ a, na kɛ ɔkɛyɛ na yɛahola ye yɛ kpalɛ ɛ?\n13 Ɔle nwolɛ adenle kpole mɔɔ yɛnyia kɛ yɛbahɔ zo yɛaha “ninyɛne mgbole mɔɔ Nyamenle ɛyɛ” nee kenlebie ɛwɔkɛ ngakyile mɔɔ yebɔ la anwo edwɛkɛ yɛahile menli a. Nɔhalɛ nu, tɛ mekɛ ne amuala a gyima ɛhye ɛyɛlɛ la aze a. Ɔdwu mekɛ ne bie a menli ɛndie yɛ anzɛɛ bɛdwazo bɛtia yɛ. Ɔba ye zɔ a ɔwɔ kɛ yɛsukoa ɛzoanvolɛ Pɔɔlo nee ɔ gɔnwo mɔ neazo ne. Ɔhanle kɛ: “Yɛ Nyamenle ne manle yɛ akɛnrasesebɛ manle yɛhanle Edwɛkpa ne mɔɔ vi ye ɛkɛ ne la yɛhilele bɛ wɔ mekɛ bɔbɔ mɔɔ ɛnee menli dɔɔnwo tia yɛ la.” (1 Tɛs. 2:2) Ɔwɔ kɛ yɛmaa ɛwɔkɛ mɔɔ yɛbɔle Gyihova wɔ mekɛ mɔɔ yɛyilale yɛ nwo zo la tɛnla yɛ adwenle nu dahuu. Yɛkulo kɛ yɛyɛ Gyihova Alasevolɛ kɔkpula kɛ Seetan ɛtane ewiade ɛhye kɛhɔ ye awieleɛ bɔkɔɔ. (Aye. 6:11) Yɛnrɛhola yɛnrɛva yɛ anwosesebɛ yɛnrɛyɛ zɔ. Kɛmɔ ɛvoya mɔɔ lumua la anu Keleseɛnema ne yɛle la, ɔwɔ kɛ yɛsɛlɛ Gyihova yɛmaa ɔmaa yɛ ye sunsum nwuanzanwuanza ne amaa yɛanyia “tumi bedevinli ne.”—Bɛgenga 2 Kɔlentema 4:1, 7; Luku 11:13.\n14, 15. (a) Duzu a bɛyɛle ɛvoya ne mɔɔ lumua la anu Keleseɛnema a, na kɛzi Pita manle bɛ anwosesebɛ ɛ? (b) Saa bɛkpɔ yɛ ɔluakɛ yɛle Gyihova Alasevolɛ la ati a, duzu a ɔwɔ kɛ yɛkakye a?\n14 Ɛnɛ, menli dɔɔnwo ka kɛ bɛle Keleseɛnema anzɛɛ “bɛze Nyamenle, noko bɛ nyɛleɛ ɛngile zɔhane. Ɛkpɔlɛ nee anzosesebɛ ɛyi bɛ tɛkɛɛ, yɛɛ bɛnze debie kpalɛ biala yɛ.” (Tae. 1:16) Wɔ ɛvoya ne mɔɔ lumua la anu, menli dɔɔnwo anzonle Nyamenle wɔ adenle mɔɔ ɔdie ɔto nu la azo, bɛkpɔle nɔhalɛ Keleseɛnema mɔɔ ɛnee wɔ ɛkɛ la bɔbɔ. Ɛhye ati, ɛzoanvolɛ Pita hɛlɛle bɛ kɛ: “Saa Kelaese duma nu ti bɛkile bɛ nyane a, nyilalɛ ɛha bɛ, ɔluakɛ . . . sunsum ne mɔɔ le Nyamenle Sunsum ne wɔ bɛ nwo zo.”—1 Pita 4:14.\n15 Asoo edwɛkɛ zɔhane mɔɔ sunsum ne manle bɛhɛlɛle la fane Gyihova Alasevolɛ mɔɔ bɛwɔ ɛkɛ ɛnɛ la anwo ɔ? Ɛhɛe, ɔluakɛ yɛdi Gyihova anwo daselɛ yɛɛ eza yɛbɔ ye nolo kɛ Gyisɛse a le Nyamenle Belemgbunlililɛ ne azo Belemgbunli a. Bɛkpɔle Gyisɛse ɔluakɛ ɛnee ɔle Gyihova dasevolɛ. Noko, ɔzele menli mɔɔ dwazole tiale ye la kɛ: “Egya tumi nu yɛɛ melua mɔɔ membale a, na bɛmɛ, bɛanlie me.” (Dwɔn 5:43) Zɔhane ati, saa menli fa ɛkpɔlɛ ba ɛ nwo zo ɔlua daselɛlilɛ gyima ne mɔɔ ɛlɛyɛ la ati a, ɛnee kakye kɛ Nyamenle die wɔ to nu na ‘ye sunsum ne wɔ ɛ nwo zo.’\n16, 17. (a) Kɛzi Gyihova menli mɔɔ bɛwɔ ewiade amuala la te nganeɛ wɔ daselɛlilɛ gyima ne anwo ɛ? (b) Duzu a wɔsika ɛ bo kɛ ɛbayɛ a?\n16 Eza ɔwɔ kɛ yɛkakye kɛ yɛ daselɛlilɛ gyima ne ɛlɛnyia anyuhɔlɛ kpalɛ wɔ ewiade ɛleka muala. Wɔ ɛleka bɔbɔ mɔɔ yɛta yɛkɔ daselɛlilɛ wɔ ɛkɛ la, yɛnyia menli mɔɔ lɛ ɛhulolɛ kɛ bɛbadie yɛ ngoane edwɛkɛ ne la dahuu. Yemɔti bɛmaa yɛbɔ mɔdenle yɛzia yɛhɔ menli mɔɔ tie yɛ la ɛkɛ, yɛ nee bɛ ɛzukoa Baebolo ne, yɛboa bɛ yɛmaa bɛyila bɛ nwo zo na bɛzɔne. Kɛzi ɛbade nganeɛ wɔ mekɛ mɔɔ wɔhola wɔyɛ zɔ la ɛ? Sarie mɔɔ ɛva ɛvolɛ mɔɔ bo 60 ɛyɛ daselɛlilɛ gyima ne anyebolo zo wɔ South Africa la ka kɛ: “Ɔyɛ me anyelielɛ kpole kɛ ɔlua Gyisɛse ɛkpɔnelɛ afɔle ne ati, me nee Gyihova, anwuma nee aze Belemgbunli ne ɛnyia agɔnwolɛvalɛ kpalɛ, na meboa menli memaa bɛnwu ye duma ne la.” Ɔ nee ɔ hu Martinus bɛboa bɛ mra nsa nee awie mɔ gyɛne bɛmaa bɛlɛsonle Gyihova. Sarie toa zo kɛ: “Gyima biala ɛnle ɛkɛ mɔɔ ɔmaa ahunlundwolɛ kpole zɛhae a, na ɔlua ye sunsum nwuanzanwuanza ne azo, Gyihova maa yɛ muala anwosesebɛ mɔɔ yɛhyia la ɔmaa yɛtoa ngoane gyima ɛhye azo.”\n17 Saa yɛle Keleseɛnema mɔɔ bɛzɔne yɛ anzɛɛ bɛtɛsɔnenle yɛ bɔbɔ a, ɔwɔ kɛ yɛ kɔsɔɔti yɛ nye die nwolɛ adenle kɛnlɛma ne mɔɔ yɛnyia kɛ yɛboka Gyihova Alasevolɛ mɔɔ bɛwɔ ewiade amuala anwo la anwo. Yemɔti, kɔ zo bɔ edwɛkpa ne nolo na twe ɛ nwo fi Seetan ewiade ne anwo. Saa ɛyɛ zɔ a, ɛbamaa enililɛ kpole aha yɛ anwuma Selɛ Gyihova mɔɔ ɔlɛ ɛlɔlɛ na ye duma la yɛ nwo zo la dahuu.\nBɛdule Bɛ Nwo Bɛmanle—Wɔ Micronesia\nGyihova “Ze Bɛdabɛ Mɔɔ Bɛle Ye Ɛdeɛ La”\nƐBƐLABƆLƐ NU EDWƐKƐ Me Ze Ɛwu—Noko Menyia Selɛ Fofolɛ\n“Bɛle Me Alasevolɛ”\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE—DEBIEZUKOALƐ ƐDEƐ July 2014\nƐZINZALƐ ARANE—DEBIEZUKOALƐ ƐDEƐ July 2014


Asoo Wɔ Sɛkɛlɛneɛ Adenle Zo Ahonle Ne Ze Gyihova Nyamenle? | Debiezukoalɛ\nKENGA YE WƆ Afrikaans Albanian Amharic Arabic Argentina Mumule Aneɛ Armenian Aymara Azerbaijani Azerbaijani (Cyrillic) Bicol Brazil Mumule Aneɛ Bulgarian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Colombia Mumule Aneɛ Croatian Czech Danish Dutch Efik English Estonian Ewe Finnish French Ga Georgian German Giliki Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italy Mumule Aneɛ Japan Mumule Aneɛ Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Mexico Mumule Aneɛ Mixe (North Central) Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese (Brazil) Punjabi Quechua (Ayacucho) Quechua (Bolivia) Romanian Russia Mumule Aneɛ Russian Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Umbundu Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“Mebamaa bɛ ahonle meamaa bɛanwu kɛ medame a mele [Gyihova] a; bɛbayɛ me menli.”—GYƐ. 24:7.\nAdenle boni azo a ɛnee Dwuuma mɔɔ bɛwɔ Gyɛlɛmaya mekɛ zo la anu dɔɔnwo “ɛtɛyɛlɛ bɛ mrenyanu nzonlɛ wɔ ahonle nu” a?\nDuzu ati a ɔwɔ kɛ yɛ kɔsɔɔti yɛneɛnlea yɛ sɛkɛlɛneɛ adenle zo ahonle ne anu ɛ?\nKɛ ɔkɛyɛ na yɛanyia ‘ahonle mɔɔ ɔbamaa yɛanwu’ Gyihova ɛ?\n1, 2. Duzu ati a bie mɔ anye die feege nwo a?\nƐ NYE die feege nwo ɔ? Menli dɔɔnwo anye die nwo, yemɔti bɛdua ye wɔ ewiade ye ɛleka dɔɔnwo. Ɛnee tete Dwuuma noko anye die feege ma nwo kpalɛ. (Nah. 3:12; Luku 13:6-9) Ninyɛne ngakyile mɔɔ boa kpɔkɛdelɛ la wɔ feege bakama nu; yemɔti menli ka kɛ ɔle kpalɛ ɔmaa ahonle ne.\n2 Mekɛ bie Gyihova vale feege yɛle ahonle ne anwo ndonwo. Tɛ anwosesebɛ mɔɔ yɛnyia yɛfi feege ma ne anu la anwo edwɛkɛ a ɛnee ɔlɛka a. Edwɛkɛ mɔɔ ɔluale ngapezonli Gyɛlɛmaya anwo zo ɔhanle la baboa wɔ nee wɔ kulovolɛma. Ɛnee ɔlɛfa yeayɛ ndonwo. Mekɛ mɔɔ yɛlɛsuzu mɔɔ ɔhanle la anwo la, dwenle mɔɔ ɛhye bahola ahile amaa Keleseɛnema la anwo.\n3. Duzu a feege ne mɔɔ bɛha nwolɛ edwɛkɛ wɔ Gyɛlɛmaya tile 24 ne la gyi ɛkɛ maa a?\n3 Bɛmaa yɛnlumua yɛzuzu edwɛkɛ bie mɔɔ Nyamenle hanle ye wɔ Gyɛlɛmaya mekɛ zo wɔ feege nwo la anwo. Ɛnee Dwuda maanle ne sunsum nu gyinlabelɛ ɛnle kpalɛ fee wɔ ɛvolɛ 617 K.Y.M. Nyamenle yele mɔɔ ɔbazi kenlebie la ɔhilele na ɔvale feege ahɛndɛne nwiɔ ɔyɛle nwolɛ nvoninli. Ɛnee kɛndɛne ne mɔ ko anu feege ne “le kpalɛ” noko ko ne anu ɛdeɛ ne “ɛnle kpalɛ fee.” (Bɛgenga Gyɛlɛmaya 24:1-3.) Feege ma ne mɔɔ ɛnle kpalɛ la gyi ɛkɛ maa Belemgbunli Zɛdikaya nee ye menli ne mɔɔ Belemgbunli Nɛbukadenɛza nee ye ɛlɔne ne hilele bɛ nyane la. Na Yizikeɛle, Daneɛle, nee ɔ gɔnwo mɔ nsa ne mɔɔ ɛnee wɔ Babelɔn nee Dwuuma mɔɔ ɔnrɛhyɛ bɛbava bɛ bɛahɔ lɔ la noko ɛ? Ɛnee bɛle kɛ feege ma kpalɛ ne la. Ɛnee bɛ nuhua bie mɔ bɛazia arakyekye Gyɛlusalɛm na bɛazi ye ɛzonlenlɛ sua ne bieko. Mekɛ ekyi guale nu la, ɛhye rale nu.—Gyɛ. 24:8-10; 25:11, 12; 29:10.\n4. Anwosesebɛmanlɛ boni a yɛbahola yɛanyia yɛavi mɔɔ Nyamenle hanle ye wɔ feege ma kpalɛ ne anwo la anu a?\n4 Gyihova hanle ye wɔ bɛdabɛ mɔɔ bɛgyi ɛkɛ bɛmaa feege kpalɛ ne la anwo kɛ: “Mebamaa bɛ ahonle meamaa bɛanwu kɛ medame a mele [Gyihova] a; bɛbayɛ me menli.” (Gyɛ. 24:7) Ngɛlɛlera ɛhye azo a debiezukoalɛ ne gyi a, na nea kɛzi ɔmaa anwosesebɛ a! Nyamenle kulo kɛ ɔmaa yɛ nuhua ko biala ‘ahonle mɔɔ ɔbamaa yeanwu’ ye la. Wɔ ɛke, “ahonle” ne gyi ɛkɛ maa sonla mumua ne. Kpolerazulɛ biala ɛnle nwo kɛ ɛkulo kɛ ɛnyia ahonle ɛhye bie na ɛboka ye menli ne anwo. Nyamenle Edwɛkɛ ne mɔɔ ɛbazukoa na wɔava wɔali gyima, wɔanlu ɛ nwo wɔ wɔ ɛtane nwo na wɔahakyi wɔ subane, wɔayila ɛ nwo zo wɔama Nyamenle, na wɔamaa bɛazɔne wɔ wɔ Selɛ ne, Ralɛ ne, nee sunsum nwuanzanwuanza ne duma nu la boka egyakɛ mɔɔ ɔwɔ kɛ ɛtu na wɔadwu zɔhane bodane ne anwo la anwo. (Mat. 28:19, 20; Gyi. 3:19) Bie a yɛyɛ ninyɛne ɛhye mɔ dɛba anzɛɛ yɛ nee Gyihova Alasevolɛ kɔ bɛ ayia ne mɔ.\n5. Nwane mɔ ahonle a Gyɛlɛmaya hɛlɛle nwolɛ edwɛkɛ titile a?\n5 Saa yɛdu egyakɛ ɛhye mɔ bie anzɛɛ yɛdu ɔ mualɛ bɔbɔ a, ɔhyia kɛ yɛsuzu yɛ subane nee yɛ nyɛleɛ noko anwo. Ɛbahola wɔanwu ɛhye wɔ edwɛkɛ bieko mɔɔ Gyɛlɛmaya hanle ye wɔ ahonle ne anwo la anu. Gyɛlɛmaya buluku ne anu edwɛkɛ ne bie fane maanle mɔɔ ɛnee bɛbɔ Dwuuda bɛyia la anwo. Noko ɛnee ye edwɛkɛ ne fane Dwuuda maanle ne anu arelemgbunli nnu bie mekɛ zo amra anwo titile. (Gyɛ. 1:15, 16) Ɛhɛe, ɛnee Gyɛlɛmaya edwɛkɛ ne fane mrenya, mraalɛ nee ngakula mɔɔ bɛyila bɛ nwo zo bɛmaa Gyihova la anwo titile. Ɛnee bɛ mgbanyima ɛvi bɛ ɛhulolɛ nu ɛyila bɛ nwo zo ɛmaa ye. (Ade. 19:3-8) Wɔ Gyɛlɛmaya mekɛ zo noko, menli ne zile zo kɛ bɛyila bɛ nwo zo bɛmaa Nyamenle. Bɛhanle kɛ: “Yɛra wɔ ɛkɛ, ɔluakɛ wɔmɔ a ɛle [Gyihova] yɛ Nyamenle ne a.” (Gyɛ. 3:22) Noko akee, kɛzi ɛnee bɛ ahonle ne de ɛ?\nAHONLE NE HYIA AYILEYƐLƐ\n6. Duzu ati a ɔwɔ kɛ yɛmaa yɛ nye die mɔɔ Nyamenle hanle ye wɔ ahonle ne anwo la anwo kpalɛ ɛ?\n6 Ɛnɛ, ayileyɛlɛma kola fa adwuleso ninyɛne neɛnlea kɛzi ahonle ne yɛ gyima la anu. Noko, Gyihova kola yɛ mɔɔ tɛla ɛhye kɛmɔ ɔyɛle ye wɔ Gyɛlɛmaya mekɛ zo la. Edwɛkɛ mɔɔ doa zo la maa yɛnwu kɛ Nyamenle a bahola ayɛ ye kpalɛ a: “Ahonle le mɛlɛbɛla tɛla debie biala, yezɛkye yebo zolɛ; nwane a kɛhola kɛde ɔ bo a? Medame [Gyihova] a meneɛnlea . . . ahonle nu a. Meboa awie biala, kɛmɔ ye ndenle ne mɔ de la, kɛmɔ ye nyɛleɛ ne si kɔ ye la.” (Gyɛ. 17:9, 10) “Ahonle ɛhye mɔɔ bɛneɛnlea nu la” ɛnvane ahonle kpalɛ ne mɔɔ ɔkola ɔsi mgbe nsa wɔ ɛvolɛ 70 anzɛɛ 80 anu la anwo. Emomu, ɛnee Gyihova ɛlɛka sɛkɛlɛneɛ adenle zo ahonle ne anwo edwɛkɛ. “Ahonle” ɛhye gyi ɛkɛ maa yɛ debie biala, yɛ atiakunluwɔzo, yɛ nzuzulɛ, yɛ adwenle, yɛ nyɛleɛ nee yɛ bodane. Ɛlɛ ahonle zɔhane bie. Nyamenle kola neɛnlea nu. Na ɛdawɔ noko ɛbahola wɔayɛ ye zɔ.\n7. Edwɛkɛ boni a Gyɛlɛmaya hanle ye wɔ ye mekɛ zo Dwuuma dɔɔnwo ahonle nwo a?\n7 Amaa yɛahola yɛayɛ neɛnleanu ɛhye la, yɛbahola yɛabiza yɛ nwo kɛ, ‘Kɛzi ɛnee Dwuuma dɔɔnwo mɔɔ bɛwɔ Gyɛlɛmaya mekɛ zo la sɛkɛlɛneɛ adenle zo ahonle ne de ɛ?’ Kolaa na yɛabua la, maa yɛzuzu edwɛkɛ ɛhye mɔɔ yɛ azibɛnwo mɔɔ Gyɛlɛmaya hanle la anwo: “Yizilayɛma kɔsɔɔti ɛtɛyɛle bɛ mrenyanu nzonlɛ wɔ ahonle nu.” Tɛ mrenyanu nzonlɛ ne mɔɔ ɛnee Dwuuma mrenya yɛ la anwo edwɛkɛ yɛɛ ɛnee ɔlɛka a, ɔluakɛ ɔhanle kɛ: “‘Nea! Mekɛ ne ɛlɛba,’ kɛ Gyihova se la ɛne, ‘na mebabua awie biala mɔɔ bɛyɛ ye mrenyanu nzonlɛ noko ɔyɛ ye debie kɛ bɛtɛyɛle ye mrenyanu nzonlɛ la ndɛne.’” Ɛnee Dwuuma mɔɔ bɛyɛ bɛ mrenyanu nzonlɛ la “ɛtɛyɛle bɛ mrenyanu nzonlɛ wɔ ahonle nu.” (Gyɛ. 9:25, 26, NW) Duzu a ɛnee ɛhye kile a?\n8, 9. Duzu a ɛnee ɔwɔ kɛ Dwuuma dɔɔnwo yɛ ye wɔ bɛ ahonle ne anwo a?\n8 Debie bie mɔɔ Nyamenle zele Dwuuma kɛ bɛyɛ la boa yɛ maa yɛnwu mɔɔ edwɛkɛ bɛtɛyɛle “bɛ mrenyanu nzonlɛ wɔ ahonle nu” kile la: “Bɛye nwoma ne mɔɔ heda bɛ ahonle ne azo la, bɛmɛ Dwuda mrenya nee Gyɛlusalɛmma; na bɛ nyɛleɛ ɛtane ne mɔ ati, me ɛya ne anzɔ.” Noko nienwu a bɛ nyɛleɛ ɛtane ne bɔle ɔ bo a? Ɔbɔle ɔ bo wɔ bɛ ahonle nu. (Bɛgenga Maake 7:20-23.) Ɛhɛe, Nyamenle luale Gyɛlɛmaya anwo zo ɔlale deɛ mɔɔ ɔmanle Dwuuma yɛle ninyɛndane ne la ali wienyi. Bɛ ahonle ɛsolo yɛɛ ɔte atua. Ɛnee bɛ nzuzulɛ ɛnzɔ ɔ nye. (Bɛgenga Gyɛlɛmaya 5:23, 24; 7:24-26.) Nyamenle zele bɛ kɛ: “Bɛyɛ bɛ mrenyanu nzonlɛ bɛmaa Gyihova, na bɛye nwoma ne mɔɔ heda bɛ ahonle ne azo la.”—Gyɛ. 4:4, NW; 18:11, 12.\n9 Zɔhane ati, ɛnee ɔwɔ kɛ Gyɛlɛmaya mekɛ zo Dwuuma maa bɛyɛ bɛ sɛkɛlɛneɛ adenle zo ahonle ne ayile—‘bɛyɛ bɛ mrenyanu nzonlɛ wɔ ahonle nu’—kɛ Mosisi mekɛ zo amra la. (Mɛla 10:16; 30:6) Ɛnee ‘nwoma ne mɔɔ heda bɛ ahonle ne azo mɔɔ bɛye la’ kile kɛ, bɛtwe bɛ nwo bɛavi debie biala mɔɔ maa bɛ ahonle ne solo mɔɔ bie a le bɛ nzuzulɛ, bɛ nganeɛdelɛ, anzɛɛ adwenle mɔɔ bɛfa bɛyɛ debie mɔɔ ɔtia Nyamenle bodane la anwo.— Gyi. 7:51.\n‘AHONLE MƆƆ BAMAA YƐANWU’ YE\n10. Duzu a ɔwɔ kɛ yɛyɛ mɔɔ Devidi yɛle nwolɛ neazo a?\n10 Ɔwɔ kɛ yɛyɛ Nyamenle mo kɛ ɔboa yɛ ɔmaa yɛnwu kɛzi yɛ sɛkɛlɛneɛ adenle zo ahonle ne de la! Bie mɔ babiza kɛ, ‘asoo ɛhye fane Gyihova Alasevolɛ mɔɔ bɛwɔ ɛkɛ ɛnɛ la anwo ɔ?’ Menli dɔɔnwo mɔɔ wɔ asafo ne anu la ɛlɛsonle Gyihova wɔ nɔhalɛ nu yɛɛ bɛ ɛbɛla nwo te. Bɛnle kɛ tete Dwuuma mɔɔ ɛnee le kɛ ‘feege mɔɔ ɛnle kpalɛ fee la.’ Noko, bɛhakye mɔɔ Devidi zɛlɛle kɛ Gyihova ɛyɛ ɛmaa ye la: “Neɛnlea me nu, O Nyamenle, na nwu me ahonle nu! Sɔ me nea, na nwu me adwenle! Nea saa amumuyɛ bie wɔ me nu a.”—Edw. 17:3; 139:23, 24.\n11, 12. (a) Duzu ati a ɔwɔ kɛ yɛ nuhua ko biala neɛnlea ye ahonle nu ɛ? (b) Duzu a Nyamenle ɛnrɛyɛ a?\n11 Gyihova kpondɛ kɛ yɛ nuhua ko biala nee ye nyia abusuabɔlɛ kpalɛ. Gyɛlɛmaya hanle ye wɔ tenlenema anwo kɛ: ‘Gyihova sɔ bɛ nea na ɔnwu bɛ ahonle nee bɛ adwenle nu.’ (Gyɛ. 20:12) Saa Tumivolɛ ne neɛnlea tenlenenli bɔbɔ ahonle nu a, asoo ɔnle kɛ yɛdayɛ noko yɛneɛnlea yɛ ahonle nu ɔ? (Bɛgenga Edwɛndolɛ 11:5.) Saa yɛyɛ zɔ a, bie a yɛbanwu nyɛleɛ, bodane, anzɛɛ nganeɛdelɛ bie mɔɔ ɔwɔ kɛ yɛdi nwolɛ gyima a. Bie a yɛbanwu debie mɔɔ ɔle kɛ ‘nwoma mɔɔ heda yɛ ahonle ne azo’ wɔ sɛkɛlɛneɛ adenle zo mɔɔ ɔwɔ kɛ yɛye yɛfi ɛkɛ a. Ɛhye le ayile mɔɔ bɛyɛ ahonle ne wɔ sɛkɛlɛneɛ adenle zo. Kɛzi yɛbanleɛnlea yɛ sɛkɛlɛneɛ adenle zo ahonle ne anu ɛ? Na kɛ ɔkɛyɛ na yɛayɛ nzenzaleɛ mɔɔ hyia la ɛ?—Gyɛ. 4:4.\n12 Nɔhalɛ nu: Gyihova ɛnrɛtinlitinli yɛ nwo zo kɛ yɛyɛ nzenzaleɛ. Ɔhanle ye wɔ ‘feege kpalɛ ne’ anwo kɛ “mebamaa bɛ ahonle meamaa bɛanwu” me. Noko yeanga kɛ ɔbatinlitinli bɛ nwo zo yeamaa bɛahakyi bɛ ahonle. Ɔwɔ kɛ bɛdabɛ mumua ne bɛkpondɛ ahonle zɛhae bɛnyia ɛhulolɛ kɛ bɛbanwu Nyamenle. Asoo tɛ zɔhane ala a ɔwɔ kɛ yɛdayɛ noko yɛyɛ a?\nSaa yɛneɛnlea yɛ ahonle nu yɛye atiakunluwɔzo ɛtane yɛfi nu a yɛbanyia nyilalɛ dɔɔnwo\n13, 14. Adenle boni azo a Keleseɛnenli ahonle bahola aboda ye a?\n13 Gyisɛse hanle kɛ: “Ahonle nu yɛɛ adwenle ɛtane mɔɔ le kɛ sonla ɛhunlɛ, awuvolɛvalɛ, adwɔmanebɔlɛ, awule ɛyɛlɛ, daselɛ adalɛ ɛlilɛ, yɛɛ nwondomgbɔ ɛpɛlɛ vi ba a.” (Mat. 15:19) Saa adiema bie mɔɔ ɛkpunli ye ahonle la sɛkye agyalɛ anzɛɛ bɔ adwɔmane na yeanlu ɔ nwo a, Nyamenle ɛlolɛ bahola avi ɔ nwo zo bɔkɔɔ. Noko, saa awie ɛtɛyɛle ɛtane kpole zɛhae bɔbɔ a, ɔbahola yeanyia atiakunluwɔzo ɛtane wɔ ye ahonle nu. (Bɛgenga Mateyu 5:27, 28.) Ɛhye ati a ɔwɔ kɛ yɛneɛnlea yɛ ahonle nu la. Asoo ɛlɛ awie mɔɔ ɛ nee ye bɛ awodeɛ ɛnle ko la anwo atiakunluwɔzo mɔɔ Nyamenle anye ɛnlie nwo la wɔ wɔ ahonle nu mɔɔ ɔwɔ kɛ ɛye ɛfi nu ɔ?\n14 Anzɛɛ adiema ‘ɛnrɛhu sonla’ ɛdeɛ, noko ɔbahola yeava ɔ diema anwo edwɛkɛ yeazie ye nu yeamaa yeahakyi ɛkpɔlɛ. (Sɛlɛ. 19:17) Asoo ɔbabɔ mɔdenle yeaye nganeɛdelɛ ɛhye yeavi ye ahonle nu ɔ?—Mat. 5:21, 22.\n15, 16. (a) Kɛzi Keleseɛnenli bahola ayɛ awie mɔɔ “ɔtɛyɛle ye mrenyanu nzonlɛ wɔ ahonle nu” ɛ? (b) Duzu ati a ɛsuzu kɛ Gyihova ɛnrɛlie bɛdabɛ mɔɔ ‘bɛtɛyɛle bɛ mrenyanu nzonlɛ wɔ ahonle nu’ la ɛnrɛdo nu ɛ?\n15 Ɔyɛ yɛ fɛ kɛ Keleseɛnema dɔɔnwo ɛnlɛ ‘ahonle zɛhae’ bie la. Noko akee, Gyisɛse eza hanle “adwenle ɛtane” nwo edwɛkɛ. Ɛhye a le nzuzulɛ anzɛɛ subane mɔɔ kola sɛkye awie ɛbɛlabɔlɛ la. Kɛ neazo la, awie bahola ade nganeɛ kɛ nɔhalɛ mɔɔ ɔbali yeamaa ye mbusuafoɔ la anwo hyia tɛla debie biala. Nɔhalɛ, Keleseɛnema ɛngulo kɛ “bɛ ti bayɛ se” wɔ bɛ mbusuafoɔ anwo kɛmɔ bie mɔ yɛ ye wɔ “awieleɛ mekɛ” ɛhye anu la. (2 Tem. 3:1, 3) Noko yɛbahola yɛayɛ yeamaa yeabo zo wɔ nɔhalɛ mɔɔ yɛdi yɛamaa yɛ abusua ne la anu. Menli dɔɔnwo edwɛkɛ a le kɛ “mogya bɔ ɛnyane.” Yemɔti, saa bɛ busuanli bie fa awie anwo ɛya a ɔwɔ kɛ bɛdabɛ noko bɛfa ahenle anwo ɛya. Suzu mɔɔ Daena amediema ne mɔ yɛle la anwo nea. (Mɔl. 34:13, 25-30) Nganeɛdelɛ ɛtane ne mɔɔ ɛnee wɔ Abesalɛm noko ahonle nu la manle ɔhunle ɔ diema Amenɔn. (2 Sam. 13:1-30) Asoo tɛ “adwenle ɛtane” a manle bɛyɛle ɛhye mɔ ɔ?\n16 Menli dɔɔnwo fa ɛya kpole wɔ mekɛ mɔɔ awie kɛyɛ bɛ ɛtane anzɛɛ bɛsuzu kɛ yeyɛ bɛ busuanli bie ɛtane la. Bie a bɛbahwe bɛ nwo bɛavi ɔ nwo anzɛɛ bɛnrɛvɛlɛ ye wɔ bɛ sua nu. (Hib. 13:1, 2) Noko Keleseɛnenli mɔɔ kulo ɔ mediema la ɛnrɛyɛ ɛhye. Ɔluakɛ zɔhane ɛyɛlɛ ɛngile ɛlɔlɛ. Gyihova mɔɔ sɔ ahonle nea la banwu kɛ ‘bɛtɛyɛle bɛ mrenyanu nzonlɛ wɔ ahonle nu.’ (Gyɛ. 9:25, 26) Bɛhakye menli mɔɔ Gyihova dule bɛ folɛ kɛ: “Bɛye nwoma ne mɔɔ heda bɛ ahonle ne azo la.”—Gyɛ. 4:4, NW.\nBƐNYIA ‘AHONLE MƆƆ BAMAA BƐANWU’ NYAMENLE LA\n17. Kɛzi Gyihova anwo ɛzulolɛ boa maa yɛnyia ahonle kpalɛ ɛ?\n17 Saa ɛneɛnlea wɔ ahonle nu a, bie a ɛbanwu kɛ ɛnli Gyihova edwɛkɛ zo ndɛndɛ. Yemɔti, wɔ adenle bie azo ‘bɛtɛyɛle wɔ mrenyanu nzonlɛ wɔ ahonle nu.’ Ɔbahola yeara ye kɛ ɛsulo adwenle mɔɔ menli bɛanyia ye wɔ ɛ nwo la. Anzɛɛ ɛkpondɛ kɛ ɛdie duma anzɛɛ ɛnyia ɛ nwo. Anzɛɛ, ɔdwu mekɛ ne bie bɔbɔ a ɛyɛ anzosesebɛ ekyii ɛyɛ mɔɔ ɛdawɔ mumua ne ɛkulo la, noko tɛ ɛngomekye ɔ. (Gyɛ. 7:24; 11:8) Gyɛlɛmaya hɛlɛle kɛ ye mekɛ zo Dwuuma mɔɔ ɛnli nɔhalɛ la le “menli anzosesebɛ na bɛte atua.” Ɔvale ɔzɔle zolɛ kɛ: “Bɛnga ye bɛ ahonle nu bɔbɔ kɛ, ‘Bɛmaa yɛzulo [Gyihova] yɛ Nyamenle ne mɔɔ tɔ ezule nee nyenyensuo’” la. (Gyɛ. 5:23, 24) Asoo ɛhye ɛngile kɛ kyesɛ yɛnyia Gyihova anwo ɛzulolɛ na yɛahola yɛaye ‘nwoma ne mɔɔ heda yɛ ahonle ne azo la’ yɛavi ɛkɛ ɔ? Ɛzulolɛ kpalɛ zɛhae bamaa yɛanyia ahonle mɔɔ ɔkulo kɛ ɔyɛ mɔɔ Nyamenle kpondɛ kɛ yɛyɛ la.\n18. Ɛwɔkɛ boni a Gyihova ɛbɔ bɛdabɛ mɔɔ bɛwɔ ngyekyeleɛ fofolɛ ne anu la ɛ?\n18 Saa yɛbɔ yɛ nwo mɔdenle a, Gyihova bamaa yɛ ‘ahonle mɔɔ bamaa yɛanwu’ ye la. Ɔbɔle bɛdabɛ mɔɔ bɛkpokpa bɛ mɔɔ bɛwɔ ngyekyeleɛ fofolɛ ne anu la ɛwɔkɛ kɛ: “Mebava me mɛla ne meawula bɛ nuhua, mebahɛlɛ ye bɛ ahonle nu; mebayɛ bɛ Nyamenle, na bɛdabɛ noko bɛayɛ me menli.” Na kɛ ɔkɛyɛ na bɛanwu ye ɛ? Ɔvale ɔzɔle zo kɛ: “Bɛ nuhua biala ɛnrɛhilehile ɔ gɔnwo anzɛɛ ɛnrɛze adiema kɛ, ‘Maa mengile wɔ Nyamenle,’ ɔluakɛ bɛ kɔsɔɔti, kpanyinli o, kakula o, bɛbanwu me. Mebava bɛ ɛtane meahyɛ bɛ, yɛɛ menrɛhakye bɛ ɛtane ne mɔ mɔɔ bɛyɛ la bieko.”—Gyɛ. 31:31-34. *\n19. Anyelazo kɛnlɛma boni a wɔ ɛkɛ maa nɔhalɛ Keleseɛnema a?\n19 Saa ɛkulo kɛ ɛnyia ngyekyeleɛ fofolɛ ne azo nvasoɛ dahuu wɔ anwuma anzɛɛ azɛlɛ ye azo a, kyesɛ ɛnwu Gyihova na ɛboka ye menli ne anwo. Noko saa yɛbanyia nyilalɛ ɛhye a, kyesɛ bɛdua Kelaese afɔlebɔlɛ ne azo bɛfa yɛ ɛtane bɛkyɛ yɛ. Bɛbahola bɛava yɛ ɛtane bahyɛ yɛ yemɔti ɔwɔ kɛ yɛdayɛ noko yɛfa awie mɔ ɛtane yɛkyɛ bɛ, bɔbɔ bɛdabɛ mɔɔ bɛyɛ ɛtane kpole bɛtia yɛ la. Ɔwɔ kɛ yɛbɔ mɔdenle yɛye awie mɔ anwo ɛya yɛfi yɛ ahonle nu. Ɛhye bahile kɛ yɛkulo kɛ yɛsonle Gyihova na eza yɛnwu ye kpalɛ. Saa yɛyɛ ɛhye a, yɛbayɛ kɛ menli mɔɔ Gyihova luale Gyɛlɛmaya anwo zo hanle ɛhye la: “Bɛbakpondɛ me, na bɛbanwu me. Saa bɛfa bɛ ahonle muala bɛkpondɛ me a, bɛbanwu me.”—Gyɛ. 29:13, 14.\n^ ɛden. 18 Bɛhilehile ngyekyeleɛ fofolɛ ne anu wɔ Nyamenle Edwɛkɛ Mɔɔ Gyɛlɛmaya Ɛha Ɛhile Yɛ buluku ne tile 14.